Xakelariarena

Beti erakarri nau hamar bat kontrarioren aurka lehiatu behar duen xakelari bakartiaren irudiak. Taulari ondo begiratu, pieza bat mugitu eta beste mahai batera joaten da. Liturgia bera praktikatzen du han ere. Hamar bat jokalari, hamar bat joko-klase, hamar bat mundu. Eta xakelari bakartiak guztiak interpretatu behar ditu, eta interpretatutakoaren arabera mugitu behar du porrota ekar liezaiokeen pieza. Mahaietako bakoitzean dauka jokoa galtzeko arriskua. Mahai guztietako tranpak gainditu behar ditu, ordea, irabaziko badu.

Xakelari bakartiak taulari soilik begiratzen dio, inoiz ez lehiakideari. Balirudike beldur diola kontrarioaren begiradari, balirudike haien begiradak baino fidagarriagoa zaila taulan ikusten duena: huraxe du jokoaren plaza, bertako piezak ditu bizitzaren protagonistak, bertako mugimenduek laburbiltzen diote historia.

Jaungoiko bat litzateke, ez baleuka porrot egiteko arriskua.


Osoko zuzenketak baztertuta, aurrera egin du 2018ko aurrekontuen proiektuak

Jaurlaritzak eta PPk lortutako akordioari esker, atzera bota dituzte EH Bilduren eta Elkarrekin Podemosen osoko zuzenketak.

2018ko EAEko aurrekontuen proiektuaren inguruko eztabaida abiatu dute gaur Eusko Legebiltzarrean, eta espero bezala, EH Bilduk eta Elkarrekin Podemosek aurkeztutako osoko zuzenketak atzera bota dituzte EAJk, PSE-EEk et PPk. Hori horrela, proiektuak bere bidea jarraituko du ganberan.

Aurrekontuak onartzeko ituna izenpetu zuten Eusko Jaurlaritzak eta Alderdi Popularrak. Adostutakoaren arabera, 11.486 milioi euroko aurrekontua izango du datorren urtean Urkulluren Gobernuak, eta hori ahalbideratzeko, abstentziora joko du PPk abenduaren 22ko azken bozketan (boto baten faltan dago EAJren eta PSEren koalizio gobernua). 30 milioi PPk proposatutako sail edo gaietara bideratuko dituzte.

Alfonso Alonsoren alderdiak "hitz egiteko eta akordioa lortzeko" erakutsitako jarrera azpimarratu du Pedro Azpiazu Ogasun eta Ekonomia sailburuak proiektuaren aurkezpenean. EAJk, PSE-EEk eta PPk aurrez adostutako zerga-erreforma ipini zuten popularrek baldintza gisa.

Maddalen Iriartek (EH Bildu), bere aldetik, EAEko aurrekontuak "155arenak eta Confebaskenak direla" aitortu du. Horrez gain, "akordio txar baten" ondorio direla ere azaldu du, "Eusko jaurlaritzak gainerako alderdiekin negoziatzeko inolako keinurik ez duela egin" esateaz gain. "Aldez aurretik PPrekin adosteko asmoa zuela" gaineratu du, "gustura dagoelako".

Lander Martinez Elkarrekin Ahal Duguko bozeramailearen ustez, "PP harro egon daiteke, ez baitira Jaurlaritzaren aurrekontuak onartuko, PPrenak baizik". Popularrak "ultrak, zentralistak eta iruzurgileak" direla salatu du Martinezek. Jarraian ondorioztatu duenez, "Euskadiko azken alderdiak inoiz baino indar gehiago du orain, EAJ eta PSE-EEri esker".


Herri-krosa eta bazkaria izango dira domekan

Euskal Herriaren autodeterminazio kanpainarekin lotuta, lau kilometroko herri-krosa, paella lehiaketa eta manifestazioa eratu ditu etzirako Ezker Abertzaleak.

Bake prozedura abiatu zela 7 hile direla gogoratzearekin batera, orain, eztabaida ebazpen-mahaian dagoela azaldu dute: "aurrera egin behar badu gutxieneko batzuk bete behar dira: lurraldetasuna eta autodeterminazio eskubidea. Mahaiak aintzat hartu behar du autodeterminazioaren aldekoa dela gehiengoa".

"Alderdiek ere onartutako blokeo egoerarekin amaitzea" da Ezker Abertzalearen apustua, eta, "gehiengoren babesa" duten aldarriok zabaltzeko eratutako ekitaldietan parte hartzera deitu dute. Zapatuan elkarrateratzea egingo da Andra Marian, 12:00etan. Domekako ekitaldiak, berriz, 12:00etan — 15 minutu aurretik batuko dira— Santa Anatik irtengo duen herri-krosak hasiko ditu (Alpino, Ttipi-Ttapa eta Intxaurren eman daiteke izena).

Paella lehiaketa 13:00etan hasiko da, Merkatu Plazan; gero, herri bazkaria. 18:00etan, manifestazioa, Txiki Otaegitik.


Gaztañagak irabazi du Euskal Herriko III. Sagardo Txapelketa Herrikoia

Gaztañaga sagardotegiko ordezkariak (ezkerrean) eraman zuen aurtengo txapela. Gipuzkoako Sagardogileen Elkartearen eta Azpeitiko Udalaren oroigarria ere jaso zituen. (Maialen Etxaniz)

Sagardoa izan zen protagonista atzo, irailak 30, Azpeitiko Azoka Plazan, Euskal Herriko Sagardo Txapelketa Herrikoiaren finalaren bueltan. Udaletxeko kanpaiek 20:30ak jotzerako, berrehundik gora lagun zeuden bilduta Azoka Plazan, txapelketaren finalera iritsitako hamabi sagardoak dastatzeko eta horiek puntuatzeko prest.

Afaltzera bertaratu ziren lagunak izan ziren epaimahai lanetan aritu zirenak, eta haiek emandako puntuen arabera, Andoaingo Gaztañaga sagardotegia izan zen nagusi aurtengo txapelketan, 1.555,5 puntu eskuratuta. Bigarren sailkatu zen Adunako Aburuza sagardotegia, 1486,5 punturekin. Irigoien-Herrero sagardotegia izan zen hirugarren sailkatua, 1450 puntu jasota.

Lehen hiru sailkatuek Eusko Label eta kalitatezko zigilua duten produktuen sorta bana jaso zituzten Hazi fundazioaren eskutik, baita Gipuzkoako Sagardogileen Elkartearen oroigarria eta Azpeitiko Udalak finalerako prestatutako oroigarriak, Mikel Sanjuan tailugileak egindakoak.

Honako sagardotegiak dira finalera iritsi zirenak:

1. Gaztañaga Sagardotegia

2. Aburuza Sagardotegia

3. Irigoien – Herrero Sagardotegia

4. Akarregi Sagardotegia

5. Larregain Sagardotegia

6. Lizeaga Sagardotegia

7. Oiarbide Sagardotegia

8. Ola Sagardotegia

9. Rezola Sagardotegia

10. Rufino Sagardotegia

11. Setien Sagardotegia

12. Urdaira Sagardotegia

Atzoko hitzordura gerturatu zirenek, sagardoaz gozatzeaz gain, bertako produktuekin osatutako menuarekin bete zituzten sabelak. Hasierako bezala, txorizoa eta urdaiazpikoa izan zituzten aukeran; ondoren, entsalada nahasia, bakailao ajoarrieroa tenperatura baxuan egositako arrautzarekin, eta azkenik, txuleta. Postre bezala, aldiz, gazta eta irasagarra. Afaria amaitutakoan ekin zioten sari banaketari, 23:00ak pasata. Xebastian Lizaso aritu zen aurkezle lanetan.

Aurten, guztira, Euskal Herriko 41 sagardotegik hartu dute parte Gipuzkoako Sagardogileen Elkarteak antolatutako txapelketa herrikoian. Finalaurrekoak Ordizian, Andoainen, Zarautzen eta Oiartzunen jokatu zituzten.

2015ean antolatu zuten aurrenekoz Euskal Herriko Sagardo Txapelketa Herrikoia, eta orduan ere Azpeitiko Azoka Plazan jokatu zen finala. Orduko hartan, Petritegi sagardotegiak jantzi zuen sagardo onenaren txapela.

Hemen atzoko finalean hartutako irudiak:


'Gorputzarekin komunikatzen' tailerrean izena emateko aukera zabalik

Altzoan elkarteak Gorputzarekin komunikatzen izeneko tailerra antolatu du. Hilaren 20ean izango da, 18:00etatik 20:00etara, Tolosako kultur etxean. Heldu eta haurrei (5 urtetik aurrera) zuzendutako ikastaroa da eta helburua «norberaren gorputzaren entzumenaz, naturaltasunaz, sormenaz gozatzea» da. Ikastaroko hizkuntza gaztelania izango da. Helduek 15 euro ordaindu beharko dute eta haurrek 5 euro. Informazio gehiagorako eta izena emateko cuerpomovimiento@gmail.com helbidera idatzi edo 667 43 77 98 zenbakira deitu behar da.


Antonio Basagoiti, asteazkeneko "Egun On Euskadi" saioan

Mikel de la Fuente, Amaia Artetxe eta Montse Ramirez etorriko dira solasaldira.

Gaurgaurko gaiak izango dituzte hizpide ohi denez ETB-2ko “Egun On Euskadi”albistegi saioan. Asteazkeneko gonbidatua Antonio Basagoiti Alderdi PopularrekoEuskadiko presidentea izango da. Solasaldira, berriz, Mikel de la Fuente, AmaiaArtetxe eta Montse Ramirez kolaboratzaileak etorriko dira.


Jon Maiak aurkeztuta, 'Gutik Zura' dokumentala proiektatuko da kultur etxean

Otsailaren 16an, ostegunean, proiektatuko da dokumentala Kultur Etxean, 19:30ean. Emanaldiaren ondoren solasaldia izango da Jon Maiarekin

Datorren ostegunean, otsailak 16, Gutik Zura dokumentala proiektatuko da kultur etxeko areto nagusian, 19:30ean hasita.

Gutik Zura proiektua M. Jose Barriola Baraibarrek sortu, sustatu eta zuzendu du eta horren emaitza da ordu eta erdiko dokumental hau. Dokumentala Jon Maia bertsolariak zuzendu du eta gidoia bera eta Mari Jose Barriolaren artean idatzi dute. Argazki-zuzendaria Juantxo Sardon Altuna urnietar ezaguna da.

Dokumentala eman eta gero, solasaldia izango da Jon Maiarekin eta bertaratzen direnek aukera izango dute parte hartzeko eta galderak egiteko.

Euskal Herria eta zura: iragana, oraina eta etorkizuna

Dokumentalaren helburu nagusia basoaren, zuraren eta euskal gizartearen arteko harremanak gizarteratzea da: zer izan den, zer den eta, aurrera begira, zer izan daitekeen.

Basoa eta zura oso garrantzizkoak izan dira Euskal Herrian eta, neurri batean, euskaldunon izaera definitu dute. Kontu hori ez da oso ezaguna eta, dokumental honen bidez, egileek ideia hori zabaldu eta gizarteratu egin nahi dute. Dokumental honetan antzinatetik etorkizunerako bidaia egiten da, Euskal Herriko gizakiaren eta zuraren arteko harremana azalduz. Horretarako, pertsona jakin batzuen bizi-esperientzia eta adituen iritziak uztartzen dira, eta istorioen bidez kontatzen da historia.

Jon Maia bertan izango da

Jon Maia bertsolaria, euskal abeslaria, euskal idazlea, zine zuzendaria, itzultzailea eta kultura eragilea da. Euskal Filologian lizentziaduna da.

Eskarmentu handikoa da ikus-entzunezko alorrean, Mihiluze, Martina eta Udazkeneko lore saioetako gidoilari izan zen. Horretaz gain, bi dokumental zuzendu ditu: Bidai Intimoak –Orio produkzioak, Korrika–; Apaizac Obeto –Orio produkzioak– eta Gazta Zati Bat –Nazioen Mundua–.

Euskal Talde ugarirentzat letragile izan da Jon Maia, besteak beste: Negu Gorriak, Gozategi, Bizkar Hezurra, SA, Anari, Def con Dos, Mikel Urdangarin, Benito Lertxundi, Gari, Esne Beltza, Ken zazpi… Karidadeko Benta –Gaztelupeko Hotsak– taldearen sortzaile, abeslari eta letragile izan da; hiru disko kaleratu zituzten.

Hainbat literatur lan ere kaleratu ditu: Irudika Idurika –Gatuzain–, margolanak eta bertsoak elkartzen dituen liburua, Mikel Dalbret margolariarekin batera. Zikloak –Arabera–, argazkiak eta bertsoak elkartzen dituen liburua, Joseba Olalde argazkilariarekin batera. Riomundo –Txalaparta– nobela eta Apaizac Obeto –Elkar–, abentura, historia eta kronika liburua.

Gutik Zura proiektuaren webgunea


Gregorio Plazaola: "Itxaropen handiak genituen, dena zegoen egiteko eta lanerako gogotsu ginen 1979an"

Demokraziako lehen hauteskundeak gertu-gertutik ezagutu zituen. 30 urte zituen HBko zinegotzi aukeratu zutenean. Oroitzapen onak ditu sasoi hartakoak. "Lan asko egin genuen denok" dio.

Zela gogoratzen dituzu demokrazia garaiko lehen urte haiek eta lehen hauteskundeak. Zelakoak izan ziren?

Oso giro eta testuinguru berezian egin ziren. Herria batuago zegoen, abertzaletasuna indartsu. Bestalde, guretako gauza berria zen. Pentsa, mitin berba entzun eta geure buruari, "eta zer da hori?, zela egiten dira mitinak?". Gurasoei eta zaharrei galdetu genien zer ote zen. Bestalde, gure zerrendako guztioi argazki bana atera zigun Argazki dendako Pedro Luis Ormazabalek eta panel batzuk egin genituen. Dendetako erakusleihoetan jarri genituen, Herri Batasuna izenburupean.

Ze emaitza espero zenuten?

Berriak ginen. Herri Batasuna sortu berria zen. Eta, bestalde, EAJ indartsu zegoen, artean zatitu barik, eta jendarte masa handia zuen. Haiek zaharrak zituzten. Guk ez. Orain gazte premian daude EAJkoak…

Bete ziren aurreikuspenak?

Espero baino emaitza hobeak lortu genituela esango nuke. Bost zinegotzi lortu genituen. Oso emaitza onak. EAJk, 9; eta PSOEk, EEk eta EMKk, bana.

Agintaldiko ze oroitzapen daukazu?

Oso ona. Dena zegoen egiteko. Itxaropen handiak genituen. Lanerako gogotsu ginen eta, uste dut, lan asko egin genuela. Udalbatza osoak. Ze, han ez baitzeuden gobernua eta oposizioa, orain bezala. Denak lanean. Jose Antonio Zabala alkateak denak jarri gintuen lanean.

Zabala alkatea (EAJ) zelakoa zen?

Gizon handia; gizon ona. Lan egin eta eragin egiten zuena.

Zu zeu zein arlotan egon zinen?

Osasun arloa neraman; baina, gure beste zinegotzi batek, Hirigintza arloaren ardura zeukan. Pentsa, Hirigintza. Gerora hartu duen garrantziarekin… Javier Suduperen ardura zen hura.

Agintaldi hartako lorpenik garrantzitsu edo entzutetsuenak?

Bergarako saihesbidea agintaldi hartan egin eta inauguratu zen. Hiltegia itxi eta zubia egin zen Herrilagunak kalean, baita San Lorentzo eta poligonoa lotzekoa ere, edota herritik saihesbidera irteteko zubi nagusia ere, Torrekuan. Bestalde, Irizar jauregia orduan erosi zen eta baita Arrizuri jauregia ere. Liburutegia egin nahi zen han, baina Ertzaintzaren komisaria jarri zuten, gure kontrako iritziarekin. Gabiria dorrea ere orduan erosi zuen Udalak.

Eta Usondo?

Baita hura ere. Etxeaundiko jabeei erosi genien Guardia Zibilaren kuartela zegoen orubearen truke —gaur egungo Oxirondo plaza— eta han etxeak egiteko baimenaren truke. Gero, herriko parke publiko nagusia bihurtuko zen Usondo.

Mizpirualde egoitza ere sasoi hartakoa da?

Ospitalea zegoen lehen han eta hura egokitu eta zaharren egoitza jartzeko proiektuari oniritzia eman zitzaion. Egoitza egiteko aurrekontua zen 117 milioi pezeta.

Bergara izena ere orduan aldatu zenuten, ezta?

Bai, hala da. Vergara izatetik Bergara izatera pasa zen, 1979ko uztailaren 10ean hartu zen erabaki hura.

Eta 1981ean Estatu kolpea…

Kortazarren ginen txikito batzuk hartzen eta lagun bat etorri zitzaidan esatera militarrak Espainiako Kongresuan sartu zirela eta gau hartan etxetik kanpo egiteko lo. Hala egin nuen. Zorionez, hurrengo egunean dena bere onera etorri zen. Beldurra pasa genuen.


Estatu Islamikoak bere azken gotorleku nagusiak galdu ditu Sirian eta Iraken

Deir ez-Zor, EIk Sirian zuen hiri garrantzitsuena, berreskuratu du Damaskok. Bagdadek Al-Qaim barrutia askatu du EIren eskuetatik

EI Estatu Islamikoaren «kalifa herria» azkenetan da. Siriako armadak EIri estatuan geratzen zitzaion azken gotorleku garrantzitsua kendu dio: Deir ez-Zor hiria. Bien bitartean, Irakeko armadak Al-Qaim hiria hartu du, eta inguruan dagoen Hasibako igarobidea bereganatu, Siriaren eta Iraken arteko mugan kokatua.

Deir ez-Zor EIk Sirian zuen azken hiri garrantzitsua zen, urriaren 17an euren hiriburu zena galdu zutenetik, Raqqa. Hura SDF Siriako Indar Demokratikoak askatu zuen. Deir ez-Zorreko garaipenak «EIren deuseztatzearen azken fasea» irudikatzen duela azaldu du armadak: «Hiria erakundeko buruaren egoitza nagusia zen, eta galdu egin dute; operazio terroristak aurrera eramateko gaitasuna galdu dute».

Suheil al-Hassan jeneralak —Tigrea ezizenez ezaguna— zuzendutako operazioa irailean abiatu zen. Iaz, Alepo askatzeko kanpainako burua izan zen Al-Hassan, Siria iparraldean eginiko kanpaina handienetakoa.

Deir ez-Zor izen bereko probintziaren hiriburua da, eta 2011n, Sirian gerra hastean, 300.000 pertsona inguru bizi ziren han. 2014ko uztailean, ordea, EIk bereganatu zuen, baita inguruko petrolio ustiategiak ere.

Probintzia Irakekin mugan kokatua dago, eta, hiriburua galdu arren, EIk oraindik horren %35 inguru kontrolatzen du, hegoaldean eta ekialdean nagusiki. Al-Bukamal da kontrolpean duten hiri handiena, Siriak Irakekin duen mugatik gertu, Deir ez-Zorretik 50 kilometro ingurura. Egun, EIren aurkako bi operazio daude martxan probintzian: Siriako armadarena, Errusiako abiazioaren laguntzarekin, eta SDFrena, nazioarteko koalizioaren babespean —AEBek zuzendua—.

Mugaren beste aldean ere, Estatu Islamikoa lurrak galtzen ari da. Irakeko armadak, Herri Mobilizazioaren Indarra milizia xiitaren eta Klanen Mobilizazioa milizia suniaren laguntzarekin, Al-Qaim hiriaren aurkako erasoaldia abiatu zuen; Iraken EIren esku zegoen hiri nagusia da hori. Operazioa abiatzearekin batera, hirian dauden zibilek ihes egin ahal izateko «korridore seguruak» ireki zituztela azaldu zuen armadak. Irakeko lehen ministro Haidar al-Abadik adierazi du izen bereko barrutia, Al-Qaim hiria barne, EIren eskuetatik askatu dutela: «Denbora errekorrean».

Barrutia askatzeko operazioa urriaren 26an abiatu zuen armadak. Barrutia Al-Anbar probintzian dago, eta probintzia hori da EIk Iraken kontrolatzen duen azken lurralde populatua.

Al-Qaimeko erasoarekin batera, Hasibako igarobidea bereganatu du Irakeko armadak. Igarobideak Al-Qaim eta Al-Bukamal hiriak lotzen ditu.

Armadak igarobidea askatzean, EIko milizianoek Siriarantz egin dute atzera, Al-Bukamal ingururantz, Siriako Giza Eskubideen Behatokiak esandakoaren arabera —Erresuma Batutik egiten du lan behatokiak—. «Borrokek EIko kideen porrota eta ihesaldia eragin dituzte, Siriako lurralderantz», azaldu du Herri Mobilizazioaren Indarra miliziako jeneral Ali al-Hamadanik.

Israel Sirian sartzeko prest

Sirian bizi duten gatazka ez da EIren aurkako borrokara mugatzen. Hader hirian, herrialdearen hegoaldean, gutxienez bederatzi pertsona hil eta beste 23 zauritu eragin ditu Al-Nusra izenarekin ezaguna zen fronteak eginiko eraso suizida batek.

Armadaren eta talde islamisten arteko borrokek ere gutxienez 24 pertsona hil dituzte Siria hegoaldean.

Hader Golanekin mugan dago, Israelek 1967tik okupatua duen lurraldea, eta hango israeldar bat balaz zauritu zuten. Israelgo Poliziaren ustez, Siriako armadaren eta talde islamisten arteko borroken ondorio da.

Siriako Gerra abiatu zenetik ugari izan dira Golaneko lurretan erori diren jaurtigaiak, gehienak «su galduak». Azkenekoei erantzunez, asteazkenean Siriako instalazio militar bati eraso egin zion Israelek, eta atzo Siriako presidente Baxar al-Assaden aurka egiteko Sirian sartzeko prest zegoela azaldu zuten.


Londresko antolakuntzak espreski baimendu du ikurrina Jokoetan


Zorionak Skandalue eta The Friday's Crew taldeei

Elkartasun Kantu Lehiaketa ia amaierara iritsi da. Duela hilabete batzuk oso zaila zirudien proiektua aurrera ateratzea lortu da hainbatek egindako lanari esker. 10 talde, 10 abesti eta aldarrikapen bat. Handia izan da lehiaketak hasieratik izan duen oihartzuna. Zuzeneko aurkezpenean Sanagustin bete zen eta ehunka herritarrek beren bozka eman zuten. Gero, interneteko blogak 10.000 bisita inguru izan ditu eta 2.231 bozka eman dira. Orain, epaimahikoak bere epaia eman du baina ikusteko dago ze talde izango den lehiaketako irabazlea. Zalantzarik gabe, Skandalue eta The Friday's Crew dira irabazteko aukera duten taldeak. Batzuek herritarren bozka gehien lortu dituzte eta besteek epaimahiaren puntuaziorik altuena. Bi taldeei zorionak eman nahi nizkioke, abesti bikainak sortu dituztelako. Eta modu batera edo bestera lehiaketan parte hartu duten herritar guztiei ere eskerrak eman nahiko nizkioke. Bakoitzak bere lekutik, euskal preso politikoen eskubideak bermatzea lortuko dugu!


Istorio honetako galtzaileak: inguruko baserritarrak

Debako zentral nuklearra Mendata inguruan eraikitzekoa zen, eta horretarako lurzoru zabala behar zen. Inguruko baserritarrak izan ziren kaltetu nagusiak. Iberduerok hainbat baserri erosi zituen, abiatu zuen salerosketa estrategiari jarraituz. Engainua eta ezjakintasuna izan ziren bide horren gidariak. Desjabetzearen beldurra sartu zioten hainbat baserritarri, eta horrek baserriak eta lurrak merke saltzea eragin zien.

Hala, Iberduerok zortzi baserri hauek erosi zituen: Iturritza, Mendata, Uzkangagoikoa, Uzkangazpikoa, Sakoneta, Arantzabekoa, Arantzagoikoa eta Uztartza. Azken horretan bizi zen Xabin Urbieta, bere guraso, emazte eta lau seme-alabekin batera. Juan Kruz Urbieta eta Juliana Txurrukaren maiorazkoa zen Xabin, eta hori zela eta jarraitu zuen bizitzen baserrian.

Uztartza saldu aurretik, Mendata eta Arantzagoikoa saldu zituztela gogoratzen du Urbietak. “Horregatik jakin genuen zentral nuklearra egin nahi zutela gure etxe ondoan”, aipatu du. “Segurola etorri zen baserrira. Iberdueroko ingeniari edo arduradun bat. Gizon euskalduna, jatorra, dotorea, altua zen. Baserria erosiko zigula aipatu zigun. Baserria eta gure lurrak”, jarraitu du. Hain zuzen, inguruko hektarea gehien zituen baserrietako bat zen Uztartza, guztira 200.000 metro koadro. “Dena erosiko zigula esan zigun”.

Aitarekin egin zuen tratua Segurolak. “Gure aita amorratzen zegoen saltzeko. Beste baserritarrek dirua hartu zutela jakindakoan, berak ere hori nahi izan zuen. Dirua hartzea zen kuestioa. Diruak jendea engainatzen du eta hori gertatu zen”, adierazi du.

12 milioi pezeta eman zizkieten baserria eta lurrengatik. Ordurako diru dezente zen. “Aitak orduan 70 urte inguru izango zituen. Baserritarren erretiroa zuen, eta diru hori hartu ondoren, bizitzeko nahikoa bazuen. Baina ni baserritik bizi nintzen, eta zer egin behar nuen baserria saldu ondoren? Nora joan? Non lan egin? Nola atera familia aurrera?”, esan du.

Segurolak agindu zion zentral nuklearrean lana emango ziola, baina Xabinek ez zuen ezer ere jakin nahi izan. Seme-alabak hartu eta Zumaiara joan ziren bizitzera. Emaztea Endañeta baserrikoa du, eta hark Zumaia ongi ezagutzen zuen. Familia aurrera ateratzeko lanera joan behar, eta Egurkon hasi zen lanean. Hor hartu zuen erretiroa 18-20 urteren ondoren.

“1975eko urtarrilaren 6an etorri ginen Zumaiara, gauez. Anaia gazteak ekarri gintuen kotxean. Emaztea eta hiru seme-alabarekin etorri ginen. Seme zaharrena baserrian gelditu zen. Debara joaten zen eskolara eta azkenengo ikasturtean zegoenez, han amaitu nahi zituen ikasketak. Nire gurasoekin gelditu zen, ikasturtea bukatu arte”, kontatu du. Gero, semea Zumaiara etorri zen, eta gurasoak Zarautzera joan ziren bizitzera. Baserria abandonatua gelditu zen. Handik urte batzuetara guztiz bota zuten.

Beraiek handik alde egiterako, zentrala eraikitzeko lan txiki batzuk egiten hasi zirela gogoratzen da. “Arantza aldera kamioiak azaldu ziren eta hormigoia botatzen ere hasi ziren. Uzkanga eta Sakoneta artean ere presa egiten hasi ziren, baita gure etxea eta Azti artean ere. Muestrak hartzen ere ibili ziren”.

Penaz gogoratzen du orduko garai hura. Gustura bizi zen han eta goizetik gauera bizimodua aldatu beharra izan zuen. “Behi pinta gorriak nituen, kategoriakoak, ardi mordoa eta idi parea. Goiak behea jota gelditu nintzen”, azpimarratu du. Ikaragarri gogorra egin zitzaion handik alde egitea. Bizi izan duen esperientziarik txarrenetako bat. “Kostatu zitzaidan Zumaiara ohitzea, bai, dezente. Hasieran kalera ez nintzen asko ateratzen. Tailerrean lan egin, eta handik Foronda inguruan nuen baratzera joaten nintzen. Baserriari lotuta egoteko modu bat zen”, nabarmendu du.

Iberduerok erositako terreno eta baserri horiek, ondoren, Diputazioak erosi zituen. 108.250.000 pezeta (650.000 euro) ordaindu zituen. Gaur egun, Diputazioak bi baserri bakarrik itzuli dizkie, ordainduta, lehengo jabeei: Sakoneta eta Uzkangazpikoa. Beste guztietatik, jada ez dira existitzen Iturritza, Mendata, Arantzabekoa eta Uztartza. Arantzagoikoa baserriak zutik jarraitzen du, baina ez da inor bizi. Beraz, bi uzkangetan (Uzkangazpikoan eta Uzkangagoikoan) eta Sakonetan bizi da norbait.


Lagun Arok onartu egin du %1,5eko igoera eta aurre-erretiroko prestazioa hobetzea

Kursaalen egindako batzar orokorrak onartu egin ditu Lagun Aroren Errektore Kontseiluak bertara eramandako proposamenak, gehiengo bidez babestu ere. Labur esanda, handitu egingo dute Enplegurako Laguntzaren kuota %1,5ean. Eta "desegite prozesuan dauden kooperatiben kasuan", aurre erretiroko prestazioa hobetu eta horren arabera, "bazkideen kolektiboak aurre-erretirora sarbidea izateko aukera izango dute 55 urtetik aurrera kontsumo aurrerakinaren %80ko prestazioarekin (orain arte araututa zegoen %60arekin beharrean)". Lagun Arok jakinarazi du neurri horrek 300 mutualistari eragingo diola "gutxi gorabehera".

Hain justu ere, batzar nagusian onartutakoa da kuota gaur egungo urteko kontsumo aurrerakin gordinaren %3tik %6,5era igotzea. Edozelan ere, kuotaren igoera hori beste prestazio batzuen murrizketarekin konpentsatuko da partzialki eta, ondorioz, kooperatiben urteko lan kostuaren gainean izango duen eragina %1,5 inguru izango da, kontsumo aurrerakinak berdinak izanik. Urtarrilaren 1etik aurrera aplikatuko dute igoera hori. Lagun Arok gogorarazi du neurri horiek Enplegurako Laguntzari dagokiela bakarrik, baina ez Mondragon Taldearen beraren pentsio-sistemari: "Kapitalizazio sistema espezifikoaren bidez (funtsak aplikatuta) finantzatzen da eta sistema hori, gainerako prestazioetatik bereizita dago eta ez du egoera horren eragina jasaten", diote.

Balio kooperatiboak indartuta

Fagor Etxetresnek hartzekodunen konkurtsoa eskatu eta geroko egoeraren ondorioz sortutako beharrei erantzutea da Lagun Arok hartutako erabakien helburua. Arrasateko BGAEren arabera, erabaki hori "kooperatibetan egiten ari direnaren osagarria da; izan ere, langabeziaren eragina jasan duten bazkideak birkokatzeko hartutako konpromiso irmoa gogorarazi beharrekoa da eta, horrekin guztiarekin, mugimendu kooperatiboaren ezaugarri diren balioak (elkartasuna, interkooperazioa eta erantzukizuna) berretsi dituzte".


Sotero Plazaola Legazpiko alkate ohia hil da, minbizi batek jota

Sotero Plazaola Legazpiko alkate ohia hil egin da. 2007 eta 2011 urteen artean izan zen alkate, EAE-ANV alderdia ordezkatuz. Emaztea eta bi seme-alaba utzi ditu. Gaur, 19:00etan, hileta zibila egingo dute Legazpiko Azoka gunean.Bera alkate izan zen legegintzaldian onartu zuten, hain zuzen ere, herrian hileta zibilak egiteko ordenantza. Berea izango da udal ordenantza jarraituz egingo den lehen hileta zibila. Horren arabera, Legazpiko Udalak Azoka gunea eta bestelako baliabideak jartzen ditu familiaren esku.Gaurko ekitaldia Asier Iriondo bertsolariak gidatuko du eta bere lagun batek testu bat irakurriko du. Gainera, musika egongo da eta txalapartariek eta bertsolariek parte hartuko dute.Sotero Plazaola Urretxun jaio zen, 1959an. Bost senidetan bigarrena zen. Bere aitonaren izena jarri zioten. Aitona, Sotero Plazaola Urkiola, EAE-ANVko Urretxuko arduraduna izan zen 1931tik 1936ra eta zinegotzia 1933tik 1934ra. 1937an Bizkaian atxilotu zuten, Aniceto Maella EAE-ANVko zinegotziarekin batera, eta biak kartzelara bidali zituzten.Aitona ere EAE-ANVkoaBilobak aitonaren pausoak jarraitu zituen eta EAE-ANVko kidea izan zen. Aitonak ez bezala, alkatetzara heltzea lortu zuen. 2011ko hauteskundeetan, ezker abertzaleari jarritako debekuak tarteko, ezin izan zuen bere burua aurkeztu eta Gerdau enpresara itzuli zen.Bere zaletasunei dagokienez, mendia, ehiza eta lagunekin egotea atsegin zituen. Plazaola minbiziak jota hil da eta lagunek bere jarrera «eredugarria» izan dela diote. «Asko erraztu digu berarekin egotea eta bera izan da gu animatu gaituena. Pertsona irekia eta lagun ona zen. Familia eta lagunak asko zaindu ditu beti. Beti afariak eta irteerak antolatzeko prest zegoen. Alkate izan zenean, diru gutxirekin asko egin daitekeela erakutsi zuen».


“Landa eremuko emakumeak” erakusketa antolatu du Lekeitioko Udalak

Lekeitioko Udalak, Madrileko Asociacion Ciudadana por la igualdad elkartearen bitartez “Landa eremuko emakumeak” erakusketa antolatu du Barandiaran Aretoan. Urtarrilaren 24ra arte egongo da zabalik erakusketa.

Aste bitartean 18:00tatik 20:00etara izango da zabalik eta asteburuan arratsaldeaz gain, goizez ere irekita egongo da 12:00etatik 14:00etara.


«Baloratu behar ditugu bertako sagardoa eta sagarra, sekulako aberastasuna da»

Bigarren uzta du aurtengoa, Euskal Sagardoa jatorri deiturak. Iaz egin zuen agerraldia, sagardo botiletako kaputxa gorri horrek, jatorri deituraren adierazgarri. Zer dagoen horren atzean? «Kalitatezko produktua da bermatzen duguna, eta gainera, oso berezia, bertako sagarrak dauzkan balore guztiak berarekin daramazkielako», nabarmendu du Unai Agirrek, Euskal Sagardoaren koordinatzaileak.

Izan ere, %100ean bertako sagarrarekin ekoiztutako sagardoa da, jatorri deitura daukana: «baloratu behar dugu, oso produktu duina daukagula, hemengo sagarrak sekulako ezaugarriak dauzkala. Ezkutuan eduki dugu denbora askoan, eta bistara atera behar dugu, sekulako aberastasuna daukagulako».

13 sagardotegi eta hiru aldiz sagardo gehiago, aurten

Aurreneko urtea igarota, «balorazio oso ona» egin du Agirrek; baina garbi dauka, bidea luzea dela oraindik: «badakigu honek denbora behar duela, ez baita urtebeterako proiektua, etorkizunerako proiektua baizik. Oinarriak sendo jarri behar ditugu, eta horretan ari gara. Eta adibide garbia da, aurreneko uztatik bigarrenera eman dugun gorakada. 13 sagardotegi berri sartu dira jatorri deituran, 50 sagarrondo hektarea gehiago, eta hiru aldiz sagardo gehiago ekoiztu da. Orain, erronka da hori balioan jartzea eta dagokion tokia ematea».

Eta horretarako giltza, kontsumitzaileengana iristea da, ikustea eta ulertzea zer den Euskal Sagardoa eta zer dagoen horren atzean: «ikusi behar dute hau serioa dela, lan haundia egiten ari garela, sagar eta sagardo sektoreetan, administrazioekin elkarlanean... Apustu sendo bat da, eta eragile eta merkatu asko daude horren atzean», adierazi du Agirrek.

«Hernanin bertan, jokatuko nuke 100 barietatetik gora sagar dauzkagula, bertakoak eta sagardoa egitekoak»

«Jendeak kontsumitzen duen neurrian, eskatu egingo du»

Baina kontsumitzaileak nabarituko ote du aldea, sagardo natural arruntaren eta Euskal Sagardoaren artean? «Aurreneko kolpean eta kata itsu bat eginda, ez dakit kontsumitzaile arruntak nabarituko duen, seguruenik ez. Baina nabaritzen da desberdintasuna, eta zenbat eta gehiago kontsumitu eta ezagutu, orduan eta gehiago. Denborarekin nabarituko dute, dudarik gabe. Eta badakigu, jendeak hau kontsumitzen duen neurrian, eskatu egingo duela. Zaporez eta kalitatez, ez dauka zerikusirik», dio Agirrek. Izan ere, azaldu duenez, ezaugarri propioak dauzka Euskal Sagardoak: «bertan, ondo eta natural ekoiztutako sagarrarekin egina dago, osasunerako dauzkan balio guztiekin. Eta hori guztia beti da kalitatearen alde. Noski, ez dakit nongo sagarrarekin egindako sagardoak ez dauka txarra egon beharrik, eta ez da egongo; baina beti aterako da irabazten, bertako lehengaiez egindako produktua», adierazi du Agirrek.

Eta are nabarmenagoa ikusten du, gainera, sagardoaren kasuan: «zeren zerbait baldin badaukagu hemen, sagarra da. Hernanin bertan, jokatuko nuke 100 barietatetik gora sagar dauzkagula, bertakoak eta sagardoa egitekoak direnak. Ba al dakizue hori zer nolako balioa den? Beste zein produktuk eduki ditzake hainbeste barietate?».

«Sektorea bateratu egiten du jatorri deiturak»

Barrura begira lan haundia egiten ari direla uste du Agirrek: «sektorea bateratu egiten du jatorri deiturak, eta ez sagardogileena bakarrik, sagargileena ere bai. Nik oso garbi ikusten dut, bertako produktuekin eta kontzientziaz lan egiten ari diren sagardotegiek, gero eta sagardo hobea egiten dutela». Baina kanpora begira ere, lan ona egiten ari direla dio: «banaketa antolatuarekin, lan haundia egiten ari gara, jendearengana iristeko».


Sora "A"k eta Jubenilek amaitu dute denboraldia

Sora "A"k 0-1 galdu zuen Bergararen kontra partidu gogor batean. Jubenilek 7-5 hartu zuten mendeean Billabona norgehiago maldaz gora jarri ostean. Denboraldiko azken partidua izan zen talde bientzat.

Gorengoen erregional maila

Taldeak: Soraluze "A" 0-1 Bergara

Sailkapena: 5. 48 punturekin

Azken minuturarte borrokatu zuen taldeak

Tentsio handiko partidua jokatu zuten Soraluze "A" eta Bergarak zapatu arratsaldean. Bergara taldeak mailaz igotzeko aukerak zituen soraluzetarren kontra irabazi eta Urolak Arrasateri irabazi ezkero. Soraluzeko taldea Bergara baino gehiago izan zen partidu osoan zehar baina ez zuten asmatu gol-aukerak sareratzen. Unanuek izan zuen 16. minutuan lehen aukera baina baloia jokalariaren aurreitk igaro zen. 27.minutuan Oier Arizbanarretaren errematea langaz gora joan zen. Jarraian "txato" buruz-buru geratu zen bergarakoen atezainaren aurrean baina geldiketa ona egin zuen. Lehen zatiaren luzapenean iritsi zen bisitarien gola. Bergarakoen jaurtiketa bat Isusi atezainak bikain erantzun ostean aldaratzea Bergarako aurrelariaren ohinetara iritsi eta ezin izan zuen bigarrenean gola saihestu (0-1).

Bigarren zatian gol-aukera gutxi izan zituzten talde biek. Partiduaren tentsioak gora egin zuen eta falta eta joku mozketa asko izan ziren talde bien aldetik. 20.minutuan Jurgik izan zuen gol aukera garbia, atezainari buruz-gain baloia botatzen saiatu zen baina beste behin bikain Bergarakoen atezaina. Partiduko azken gol-aukera "River" Soraluzeko aurrelariak izan zuen baina enegarren aldiz bergarakoen atezainak desbideratu zuen baloia.

Denboraldia amaitutzat eman du beraz Soraluze "A" taldeak urte on baten ostean sailkapeneko 5. postuan. Amaikak Bat eta Arrasate taldeak lortu dute igoera postuetan sailkatzea eta Usurbil eta Antzuola izan dira azken bi sailkatuak.

1go Jubenilen maila IGOERA FASEA

Taldeak: Soraluze 7-5 Billabona

Sailkapena:7. 24 punturekin

Goleatzaileak: Koldo (3), Ima (1), Mauri (2) eta Ima (1)

Adorea erakutsiz eman zioten buelta markagailuari

12 gol ikusteko aukera izan zen Soraluze eta Billabonaren arteko partiduan. Defentsan ahul ekin zion partiduari etxeko taldeak eta 8. minuturako 0-2 irabazten jarri ziren Billabonakoak. 14. minutuan Koldok egin zuen etxekoen lehen gola indartsu baloi luze bat azken unerarte borrokatuz eta jokaldia bikain amaituz (1-2). 19. minutuan bisitariek hirugarrena egin zuen defentsaren huts bat baliatuz (1-3). 21. minutuan Josebak alde murriztu zuen (2-3). 23.minutuan Maurik lortu zuen bularrarekin baloia sare barrura bidalita berdinketaren gola (3-3). Mauriren izan zen etxekoen laugarrena ere. (4-3). 40 minutuan Billabonak penaltiz lortu zuen berdinketaren gola (4-4).

Bigarren zatia hasi era berehala jarri ziren berriz ere aurretik Billabonakoak (4-5). 13.minutuan Imak gol ikaragarria egin zuen boleaz baloia sare barrura bidalita (5-5). 23. minutuan Koldok bakarkako jokaldi aparta egin zuen gola eginez (6-5). 35. minutuan Koldok partidua erabakita utzi zuen zazpigarren golarekin (7-5).

Jubenilek 7. postuan amaitu dute igoera faseko ligaxka. Igoera fasean irregulartasun asko izan dituzte partiduz partidu eta ondorioz puntu asko galdu dituzte bidean. Denboraldi osoan erakutsi dute gol asko egiten duen taldea dela.


Legazpi Hiria lehiaketako epea zabalik dago

ARGAZKIGINTZA // Aurtengo Legazpi Hiria Saria argazki le-hiaketara lanak aurkezteko epea maiatzaren 30era arte irekita egongo da. Ohi bezala Euskal Herriko Argizaiola lehiaketarako baliagarria izango da. Argazkilari bakoitzak lau lan aurkeztu ahalko ditu gehienez. Lau sari emango dituzte eta sariak ekainaren 14an banatuko dituzte Legazpiko Kultur Etxean. Ondoren, erakusketa jarriko dute.


Leitzaldean Bilduk eskuratu du gehiengo osoa

Agintaldi berri honetan, Leitza eta Goizuetako alkateak Bildukoak izanen dira, Oier Eizmendi eta Pablo Miranda, hurrenez hurren. Leitzari dagokionez, 11 zinegotzietatik 9 Bildukoak izanen dira. Beste biak Silvestre Zubitur, (DNE-NEE) eta Jose Miguel Goikoetxea (UPN). Goizuetari dagokionez, Bildurena da aurkeztutako zerrenda bakarra. Areso Eraikiz taldeko Ur Alguero izanen da Aresoko alkatea (talde bakarra aurkeztu da Areson) eta Aranon udal hauteskundeetan talderik aurkeztu ez denez, hemendik 6 hilabetera izanen dute udal hauteskundeak berriz egiteko deialdia.

Parlamenturako hauteskundetan, Leitza, Goizueta, Areso eta Aranon ere Bilduk eskuratu du gehiengo osoa (botoen %66a). NaBaik sekulako boto galtzea izan du. 2007an 1.111 eskuratu zituen eta orain 372 eskuratu ditu. Nabarmena da ere UPNren boto galtzea. Talde erregionalistak 318 boto lortu zituen 2007an eta 2011n 31 baino ez ditu eskuratu. Silvestre Zubiturren taldeak (DNE-NEE) aldiz 112 boto eskuratu ditu


Eskuminak Ainhoa Larrañagaren partetik

Eskuminak partitu beharra sentitu du Ainhoa Larrañagak bere lehendabiziko diskoan.

Eskuminak partitu beharra sentitu du Ainhoa Larrañagak bere lehendabiziko diskoan. Eta hala, bizitzan garrantzia izan dutenentzat bana, kantuz kantu.

Aitziber Alonsoren ilustrazioa


Iñaki Irazokirentzat izan da erregulartasunaren saria

2007-2008 denboraldiko Gure Txokoako Lehen mailako Erregionaleko erregulartasunaren saria Iñaki Irazokik eraman du —ezkerreko argazkian—. Lehen ere jasoa zuen sari hau, baita golegilearena ere. Baina oraingoan, azken hau Unai Otazo etxalartarrarentzako izan da —eskuinekoan—. Union Txiki taldeari irabazita, lortu zuen Gure Txokoak, azken momentuan, mailari eustea.


Karmele Jaio, Larrabetzun

Karmele Jaio idazleak Musika Airean liburua aurkeztuko du azaroaren 12an, Hori Bai Larrabetzuko gaztetxean. Ekitaldia “Literaturaz Berbetan” ekimenaren barruan egingo da eta iluntzeko 8etan izango da. “Literaturaz Berbetan” Arrekikili Larrabetzuko euskara elkartearen antolatutako ekimena da eta laguntza jaso du Hori Bai gaztetxetik eta Udaletik.


Makrobiotikaren gaineko hitzaldia hilaren 26an

Makrobiotika jendeari gerturatzeko helburuarekin, Ekin emakumeak elkarteak hitzaldia antolatu du hilaren 26rako Arrasateko Kulturateko Jokin Zaitegi aretoan arratsaldeko 18:00etan. Hitzaldi hori Egoitz Garro kontsultore makrobiotikoak eta irakasleak emango du eta makrobiotika gertutik ezagutzeko aukera izango dute bertaratutakoek.

Hitzaldian esango dute, besteak beste, makrobiotika garapen pertsonalerako herraminta bat dela eta ez elikadura soil bat. Gaineratuko dute makrobiotikak fundamentu teoriko-praktiko batzuk dituela eta bakoitzak bere errealitatera aplikatu eta egokitu behar dituela.

"Osasunaren eta biziraupenaren arteko zientzia eta artea da; gizakiaren elikadura, bizimodua eta ingurugiroa beraren erlazio eta interakzioaren bidezko ikerketarekin oinarritzen delarik. Bizimodua eta jateko hautatzen dugunak gure osasunean eta ongizatean bereziki eragingo du. Beraz, makoribiotikak, janeurri eta bizimodu egokiaren garrantzia nabarmentzen du" diote antolatzaileek.


Evansek irabazi du Tirreno

Cancellarak eraman du itzuliko azken etapa: 9,3 kilometroko erlojupekoa.

Cadel Evansek (BMC) irabazi du Tirreno Adriatikoa, gaurko 9,3 kilometroko erlojupekoan lidergoari ondo eutsita. Fabian Cancellarak (Leopard) eraman du etapa, itzuliko azkena —zazpigarrena—, 10.33ko denbora eginda.

Lars Boom geratu da gaur bigarren, bederatzi segundora. Hirugarren Adriano Malori, 19ra. Evans hamabigarren sailkatu da, 31ra.

Sailkapen nagusian, Robert Gesinkek bukatu du bigarren, 11 segundora. Ondorengo hirurak: Michele Scarponi (15era), Ivan Basso (24ra), Vincenzo Nibali (30era).

34 urte ditu Evansek.


Irrintzia Plaza 2015-05-26

Arga ibai ertzean ibili gara Kike Diez de Ulzurrunekin. Anaitasuna mendi taldeak antolatzen duen Pirinioko zeharkaldiaz aritu zaizkigu Gartxot Zuñiga, Xabier Paternain eta Ivan Gonzalez. ARGIA astekariaren azken alearen berri kontatu digu Unai Brea kazetariak. Tokian Tokikoa atalean Esan Erran irratiaren txanda izan da, Josu Martinezek eman digu zonaldearen berri.


Alde Zaharreko jaia ospatuko dute zapatuan

Jaieguna Urizahar auzo-elkarteak antolatzen du, herritarren eta udalaren laguntzarekin. Ekitaldiak Goiko Plazan egingo dira arratsaldeko zazpietatik aurrera.

Zapatu honetan, ekainak 5, Artziniegako Alde Zaharreko jaieguna ospatuko da. Jaiegun honek jatorri erlijiosoa du, antzina Gorpuzti Egunarekin batera ospatzen zelako, eta duela urte bi berreskuratu zuen Urizahar auzo-elkarteak, hainbat urtetan galduta egon ostean. Urte bi hauetan, gainera, herritarrek parte hartzea lortu da, eta neurri handi batean eurei esker burutzen dira ekitaldiak. Esate baterako, tortilla-jana eta txokolatada jendeak ekartzen duenarekin egiten dira. Ez da Urizahar elkarteak berreskuratu duen jai bakarra, izan ere, abuztuko Andra Mari egunarekin ere gauza bera lortu du.

Ekitaldiak arratsaldeko 19:00etan hasiko dira, umeentzako jolasekin eta buruhandiekin. Ondoren, tortilla-jana izango dute zortziak eta laurdenetan, eta dantzaldia jarraian Ritxar eta Otegi bikotearekin. 21:00etan gura duenak igel-tokan jokatzeko parada edukiko du, eta, amaitzeko, txokolatea egongo da denontzako eta jaia amaitzeko xanpaina, hamaika eta erdiak inguru.

Jaieguna antolatzeko ardura duen Urizahar auzo-elkartea 2008ko urrian sortu zen, Artziniegako Alde Zaharreko bizilagunak elkartu eta auzoari bultzada herritarra emateko asmoarekin. Elkarteko arduradunen esanetan, aurrera eroaten dituzten jarduerak mota bikoak dira: alde batetik jai-jarduerak antolatzen dituzte, auzoari bizitasuna emateko, eta horren adibide dira oraingo Gorpuzti Eguna edo iraileko jaietako pintxo-lehiaketa, eta, bestetik, hirigintza eta zerbitzuekin zerikusia duten gaietan ere eragile izan gura du, herritarren parte-hartzea bermatuz. Zentzu horretan, udalarekin hartu-eman zuzena edukitzea da euren helburua, orain garatze bidean dauden hainbat gaietan, hala nola Alde Zaharra biziberritzeko planean, trafikoaren erregulazioan edota Artekale berritzeko lanetan. Horretaz gainera, adierazi digute udalari “gazteentzako gune bat atontzeko aukera aztertu gura dutela”.


Itxialdirako agenda digitala

Etxeko itxialdian aspertuta? Zer egin ez dakizula? Hemen sarean dauden aisialdirako ekimen ezberdinen zerrenda. Denetarik aurkituko duzu, gimnasia saioak, musika, dantza, bertsoak…

Martxoak 28

Pintxo Lehiaketa Zaldibian. Pintxoak prestatu eta bidali argazkiak, Zaldibiako Herri Atariaren eskutik.

17:00. Pirritx, Porrotx eta Marimotots pailazoek deituta, Ixil-ixilik dago abestia kantatzera balkoietan.

18:00. Umeen aldeko txalo zaparrada balkoietan.

18:05. Ordiziarrock-ek antolatuta, DJ Monkey Man-ek disko festa egingo du Filipineta kalean.

19:00. Xutik-en Iparra Hegoa abestia eta Niko Etxarten Euskal Herri Rock’n Rolling abestia balkoietan.

19:00. DJ Indezent zuzenean musika jartzen ariko da sarean.

Martxoak 29

12:00. Segurako alborada, herriko txistulariekin.

Ondoren, Iparra-Hegoak deituta, Anje Duhalderen Maitasun Nortasun abestia kantatzera.

Apirilak 1

21:00. Balkoietan kandelak jarri eta Xalbadorren heriotzean kantatzeko deia, joan direnen alde.

EGUNERO

11:00. Euskal artisten zuzeneko emanaldiak, Berria Aretoan.

11:15. Umeentzako ipuinak, Euskal Herriko kontalarien eskutik, Segura Irratian.

16:00 Iñaki Sanz-Azkuek eta Eñaut Aiartzaguenak ‘Berrogeialdia‘ ipuinaren atala estreinatuko dute.

17:30 Gimnasia eta ariketa fisikoa zuzenean, Andu Martinez de Rituertorekin, Facebooken eta Instagramen.

18:00 Berria aretoa: Euskal artisten zuzeneko emanaldiak, Berria Aretoan.

Nik esperimentuak etxean. Elhuyarren Bizilabe egitasmoaren eskutik, egunero.

Euskal dantzak ikasteko bideoak, Eutsi dantzan ekimenaren eskutik.

Familiak Sarean, Gipuzkoako museoen baliabideak, Igartubeiti eta Zumalakarregi museoen bitartez.

ASTERO

Asteazkenak, 12:00etan. Spinning saioak zuzenean. Jakintza Ikastolaren Facebook orrialdean.

Ostiralak, 11:00etan, Kantujira Lazkaoko balkoietan, San Benito Ikastolaren eta Gerriko Kultur Elkartearen ekimenez.

Ostiralak, 12:00etan, Spinning saioak zuzenean. Jakintza Ikastolaren Facebook orrialdean.

Ostiralak, 18:30ean, Etxetik etxera bertso saioak online. 6 bertsolari eta gai jartzailea

Ostiralak, 19:30ean. Sarek deituta, argazki aldarrikatzaileak zabaldu sare sozialetan.


Espainolkeria gara

Oraingoan ez dit horrenbesteko nagikeria eman Ocho apellidos catalanes ikustera joateak; trailerrak aurrekoak baino itxura hobea zuen, eta umore apur bat frikiagoa antzematen zitzaion. Baina nahiz eta lehenengoaren maila arlotea hobetzea erraza izan, eskema guztiak errepikatzen ditu. Denak, bat izan ezik.

Lehenengoarekiko aldaketa nagusia, esanguratsuena, Espainian euskaldunok nola ikusten gaituzten islatzen duena da. Bigarrenean umorea ez da horren kaustikoa, eta ez da horren politikoa. Lehenengoa ETAri, Ertzaintzari, independentismoari, hizkuntzari, nortasun gatazkari eta guztiari buruzko txiste garratzez josita zegoen. Bertsio katalanean, mossoen aurkako kolperen bat salbu, txiste erregionalistak egitera mugatu dira; beren burua zentsuratu dute.

Eta honekin nire espainolazo zaina ateratzen zait, euskal independentismoari beste egur ematen ez diotelako katalanari. Oraingoan azpitrama gehiago daude, maitasun istorioak barra-barra, hipster inozoak, euskaldunak berriz tartean, eta batez ere, munstroari aurre ez egiteko, estelada-ren koloreko parafernalia nonahi. Zaila da sinestea duela 10 urte ETA klixe bihurtzea lortu zuten egile berberak izatea.

Duela urtebete, lehenengoarekin sumindu ziren euskaldunenei umorea denarekin egin daitekeela eta egin behar dela erakutsi zieten, desdramatizatzen laguntzen duela, barrea katartikoa dela, eta umoreak ez duela mugarik. Erabat ados nago horrekin guztiarekin oraindik. Horregatik ez dut ulertzen zertara datorren horrenbeste hipster, edo pilotakadak bota beharrean maitasunaz hitz egiten duten mossoak agertzea.

Giro asaldatu honetan, ez dute sentsibilitaterik mindu nahi izan. Horixe da azalpen logiko bakarra, Woodyren matematikak —«tragedia gehi denbora berdin komedia»— bere horretan jarraitzen duela erakutsiz. Horrela, egun, errazagoa da ETAz barre egitea, prozesu subiranistarekin sartzea baino.

Tabua katalanak dira orain. Eta gu, betiko terroristak, iparraldeko jatorrak bilakatu gara, hor goiko tipo osasuntsu, xelebre eta zakar horiek. Etxekotuak gaude, azkenean. Eta, azkenean, espainolkeriaren parte gara.


Pentsio duinen alde antolatzera eta borrokatzera deitu dute

Pentsio duinen aldeko maifestazioak 500 abat pertsona elkartu ditu gaur eguerdian. Akaberan mugimendu feministako eta gazte asanbladako kideek hartu dute hitza.


Aizarnazabalgo hainbat gune itxiko dute ‘Alli abajo’ telesaila grabatzeko, ostegunean

Antena 3 kateko Alli abajo telesailaren hirugarren denboraldiko grabaketak egiten hasiak dira dagoeneko, eta aurten, lehen aldiz, Aizarnazabalen grabatuko dituzte hainbat eszena. Hori dela eta, ostegunean herriko hainbat tokitan egingo dituzte grabaketak, eta udalak jakinarazi duenez, udaletxe aurrea itxita egongo da 08:00etatik 18:00etara. Horrez gain, herrigunea ere tarteka itxi egingo dute.

Biharko grabaketarako castinga urrian egin zuten.


(BIDEOA) Begira zer giro jarri zuen atzo elektrotxarangak

Eguraldia lagun, jendetza izan zen atzo herriko kaleetan. Arratsalde partean, bazkari herrikoiaren ondoren, kalejira egin zen Elektrotxarangaren laguntzarekin. Bideo honetan duzue zer nolako giroa sortu zuen Erribera kalean.


Iturriaren eroriko larria

Frantziako Tour du Limousin lasterketan parte hartzen ari zirela, erorikoa izan zen topelean eta urnietarrak izter hezurrean haustura izan zuen. Gaur ebakuntza egingo diote, eta bertan egon beharko du ostirala bitarte. Aurtengoan Euskadi-Murias taldekoak izan duen bigarren eroriko larria da. Mikel Iturriarentzat denboraldia amaitu daitekeela esan daiteke.


Metropoli Forala 2012-11-19

Herri Ekimeneko kide Imanol Salinasek Sarasate-karparen berri eman digu. Aritz Agirre kirol kazetariarekin Osasunaren larunbateko partiduaz hitz egin dugu. Asteak utzitako tuitak aukeratu dizkigu Lupilakastak. Ivan Jimenez ELAko sindikalistak hark idatzitako “Lan erreforma garaitzeko xake partida erraldoia” izenburuko liburua ekarri digu. Krisiak baditu milaka aurpegi. Langabetuak 51000 dira Nafarroan. Horietako bat da Ainhoa Arano Urriza. Kazetari gaztea lanik gabea. Iritziaren atalean Aitor Etxarte izan da.


Ares: 'Albiste ona da eta ETAren amaierarako urrats garrantzitsua'

Hala ere, Barne sailburuak esan duenez, "behin betiko pausoa" falta da, alegia, banda armatuaren desagertzea.

Rodolfo Ares Eusko Jaurlaritzaren Herrizaingo sailburuaren ustez, ETAko presoen kolektiboaren (EPPK) iragarpena "albiste ona" eta "ETAren amaierarako bidean aurrapauso garrantzitsua" da, nahiz eta "behin betikoa" falta den, alegia, banda armatuaren desagertzea..

Bilbon egindako prentsaurreko batean esan duenez, terrorismoaren bukaerarako bidean "pauso bat gehiago" da, baina zehaztu du "behin betikoa" ETAk eman behar duela eta pauso hori terrismo jarduera erabat uzten duela eta desegiten dela iragartzea litzateke.

"Terrorismoaren amaierarako albiste ona da, ETAren amaierarako, baina, zer esanik ez, denok lanean jarraitu behar dugu ETAri behin betiko jarduerak egiteari utz diezaiola eskatzeko, gizartearen gehiengoa aspalditik itxaroten ari den erabakia delako", gaineratu du.

Aresen esanetan, "agerikoa" da Zuzenbide Estatuaren ekintza "irmo eta erabakigarriak" eta "tinkotasun eta tolerantzia zero" politikak izan direla "honaino ekarri digutenak eta, ETA ez ezik, bere inguruko kolektiboak ere, mugiarazi dituztenak". "Zuzenbide Estatuaren eta demokraziaren lorpena da, baina garrantzitsuena da denok ETAri behin betiko pausoa eman dezan eskatzen jarraitzea".


"Punkak bazuen sistema zaharretik"

Nahiz eta punk mugimenduari esker emakumeek presentzia lortu zuten, bigarren lerroan zeudela dio Garbiñe Ubeda kazetariak. Dioenez, orain ari dira lehen lerrora salto egiten, baina bidea luzea dela onartuta


Nafarroako Gobernuko egitura berriak 4,8 Milioi euroko gainkostua dakarrela salatu du EH Bilduk

97 egitura eta kargu berri sortu ditu Maria Txibite presidentearen gobernuak. 4,8 milioi euroko gainkostua dakar horrek urtero, 18.3 milioi legegintzaldi osoan. "Diru publikoa kudeatzeko ardura eta erantzunkizuna exijitzen dugu", adierazi du Bakartxo Ruizek.

Bakartxo Ruizek Nafarroako Gobernuaren egitura berriaren inguruan galdetu dio ostegun honetan Foru Gobernuari. Azaldu duenez, sailak 9tik 13ra pasatu dira Gobernu berriarekin, zuzendaritza nagusiak 21etik 32ra, zerbitzuak 104tik 118ra, atalak 346tik 398ra eta orain arte negoziatutakoak 370 ziren eta "ez dakigu zenbat izango diren, baina gehiago izango direla imajinatzen dugu",gaineratu du Ruizek.

EH Bilduko eledunak zehaztu du bere taldeak egituraren zenbaketa "nahiko zorrotza" egin duela, eta ostegun honetan aurreratu duela, "Sustoa arintzeko", oraindik Chiviteren Gobernuak ez baitu publiko eta ofizialki azaldu zenbateko gainkostua izanen den. "Ez dira datu osoak, Nafarroako Kirolaren eta Gazteriaren Institutuaren egitura bereiztea falta delako, eta negoziatuen datua falta delako", zehaztu du.

Bakartxo Ruizek adierazi duenez, Javier Remirez presidenteordeak "duela hilabete" eman zuen zifra bat, 1,7 milioiko igoera ekar zezakeena, eta "guri 4,8 milioiko zenbaketa osoa ematen digu egitura honetan, zuk ematen zenuen kostua baino 2,8 aldiz handiagoa dena". "Legealdian 18,3 milioi suposatzen ditu", azaldu du.

Bozeramaile abertzalearen ustez, egitura berri horrek "beste interes eta banaketa mota batzuei erantzuten die", eta galdetu du ea "uste duten egitura horrek eraginkortasun irizpideei erantzuten dien". "Diru publikoa kudeatzeko erantzukizuna exijitzen dugu. Gainegitura bat sortzeko infula megalomanoan sartu da Gobernua", kritikatu du," Xahutze horrek kontratazio berriak eta langile publikoen ordainsarien igoera mugatuko ditu ".


Hainbat kale itxita, asfaltatze lanak medio

San Frantzisko kalea itxita egongo da gaur eta Foruen plaza astearte arratsaldean itxiko dute.

Mendilauta inguruan hobekuntzak egin ondoren, gaur Alde Zaharrean jarraituko dute asfaltatze lanekin. San Frantzisko kalea asfaltatuko dute eta arratsaldean, berriz, Foruen plaza. Lanak egingo dituztela aprobetxatuz, plaza horretako norabidea ere aldatuko dute. Aurreikusi dute biharko amaituko dutela obrekin.

Lanek irauten duten bitartean, aldaketak izango dira kale horietan. Hain zuzen, San Frantzisko kalea itxita egongo da gaur eta Foruen plaza astearte arratsaldean itxiko dute. Hori dela eta, gaur eta bihar Lege Zaharren enparantza zabalduko dute zamalanetarako, 08:00etatik 20:00etara. San Frantzisko itxita egongo denez, Santa Marinako sarbidea irekiko dute gaur, eta bihar Zigordia kaletik ere sartu ahalko dute Lege Zaharren enparantzara. Asteazkenetik aurrera Hegoalden jarraituko dute asfaltatze lanekin.


Damba taldearen abeslari berria

24 urte eduki arren, musika munduan ibilbide luzea du Estitxu Pinatxok. Nafarroako Kantu Txapelketan sari ugari eskuratu ditu eta 15 urterekin plazaz plazako bideari ekin zion. ETBko Euskal Kantu onena saioan parte hartu zuen eta hortik aitzinera hainbat kolaborazio eta behin-behineko lan egin zituen. Joan diren bi urte hauetan telebistan ikusi dugu gehien bat EITBko Kantuan saioan eta Telecincoko La Voz programan. Orain bat egin du Damba taldearekin eta kontent dago beratarra. «Oso giro ona dagoela ikusi nuen, eta horri garrantzia handia ematen diot nik. Ordu asko konpartitzen dira lanbide honetan, ezinbertzekoak dira giro ona, eta zergatik ez katxondeoa». Ilusioarekin hartu du erronka berria. «Musikari bikainak daude talde honetan, eta profesionalez inguratuta egotean asko ikasten da».


Pinuak ateratzen aritu direnez, bidegorria itxita

Intxaurtxueta auzoko herriko sarreratik kanposanturainoko basoan dauden pinuak ateratzen aritu dira egunotan. Hori horrela, oinezkoentzako segurtasuna bermatzearren, bidegorri zati bat itxita egon da martitzenetik, hain zuzen ere, Intxaurtxuetako oinezkoentzako pasabidearen eta Olazarko tunelaren arteko bide-zatian.

Lanak 08:30etik 17:30era bitartean egiten izan dira; horrenbestez, ordutegi horretan bertan egon da itxita. Gainontzean, bidegorria erabiltzeko moduan egon da, eta, aurreikuspenak betetzen badira, gaurtik –egubakoitza– aurrera normal ibili ahal izango da bidegorrian.

Lur-zati horretan zenbait lurjauzi izan dira azken urteotan, eta maldan behera jausi daitezkeen lurrei eusteko jarrita dago hormigoizko blokea. Hala ere, gehiago gertatzen badira, pinuak baztertu beharrik ez da egongo, eremu guztia garbituko baitute.

Bidegorria ixtearen arrazoien berri ere eman gura izan du Ibon Segura Eskoriatzako udaltzainak: "Elortza Garraioak enpresakoak ari dira pinuak botatzen. Egun batzuetako lana denez eta pinuak bidegorritik gertu daudenez, ixtea erabaki da, harriren bat edo adarren bat jausi daitekeelako bidera…".

Zuhaitzei adarrak kimatzen

Eduardo Gorosarri plazan Anbolategi atzeko kalean dauden zuhaitzak kimatzen ere izan dira asteon lorezainak. Horrekin batera, Dorleta auzoan ere aritu dira zenbait zuhaitzetako adar luzeak mozten, eta hurrengo egunetan herriko beste txoko batzuetako zuhaitzak ere kimatuko dituztela adierazi du Joseba Olmo Eskoriatzako lorezainak: "Gorosarriko zuhaitzetako adarrak laster batean moztu genituen, eta, Dorletako zenbait zuhaitzetako adarrak ere oso luze zeudenez, horietan ere izan gara lanean. Datorren astean jarraituko dugu herrian zuhaitzak kimatzen".


Obamak eta Merkelek Errusiari leporatu diote indarkeriaren areagotzea

Erasoaren frogatzat Ukrainak salatu dituen soldadu errusiarren mugimenduak aipatu dituzte.

Barack Obama AEBko presidenteak eta Angela Merkel Alemaniako kantzillerrak Errusiari egotzi diote Ukrainan indarkeria areagotzeren erantzukizuna. Kieveko Gobernuak soldadu errusiarrak Ukrainan sartzea salatu izana jarri dute indarkeria oldearen froga gisa.

Obamak eta Merkelek Ukrainako egoeraz hitz egin dute ostegun honetan, eta Obamaren esanetan bi agintariak ados daude: "Errusia da Ukraina ekialdeko indarkeriaren erantzulea".

AEBk eta Europar Batasunean dituen aliatuek Errusiaren kontrako "pauso berriak" emango dituztenaren itxaropena agertu du Obamak. "Ez dugu ikusi Errusia hau bide diplomatikoa erabilita konpontzeko prest dagoenik", azaldu du. Bestalde, orain arte Errusiari ezarritako zigorrak "eraginkorrak" izan direla eta herrialdea "bakartuta" utzi dutela nabarmendu du.

Bestalde, datorren hilabetean Petro Poroxenko Ukrainako presidentea Etxe Zurian hartuko duela iragarri du. Azaldu duenez, aurrez aurreko bilera horretan Ukrainako krisia izango dute hizpide.


Pentsiodunek 1.080 euroko gutxieneko pentsioa exijitzen jarraitzen dute

Eguerdian bildu dira pentsiodunak Berdura plazan. Kale Nagusitik barrena, Kale Berria zeharkatu eta Malkar plazan bukatu dute manifestazioa. Hurrengo astelehenean, otsailak 10, Tolosara joateko deia luzatu dute, ahal dela joaten den orok lagun bat eramatera animatuz.


Aramaioko rallysprintak tramu berriaz ospatuko du 10. urteurrena

Azpiko Racing taldeko lagunek tramu berri batekin ospatu nahi dute Debagoieneko rallysprint bakarra, Aramaiokoa. Berritu ala hil dio esaerak, eta Aramaioko lasterketaren kasuan egoera horren muturrekoa ez bada ere, zapatuan zaleek ondo hartuko dituzte hamargarren edizioko probari gehitu dizkioten osagai berriak, baita pilotuek ere.

Lasterketako azken bederatzi edizioetan ez da aldaketarik izan, lehenengoan Zabola auzoan hasi eta Kurtzeta gainean amaitu zutelako lasterketa: "Ordutik ez da aldaketarik egin. Urteren baten antolatzaileek Gantzagatik Ibarrara jaisten Andramariko bidegurutzea hartzeko proposamena egin zuten, baina jendeak arriskutsuegia zela uste zuen, autoak aldapa behera azkar etorriko zirelako, eta kurba itxia dagoelako hor. Hala, baztertu egin zen proposamen hura, eta bederatzi urte hauek ibilbide berarekin egin ditugu", adierazi digu antolatzaile lanetan dabilen Inhar Amenabar pilotuak.

73 pilotu irteeran

Zapatuko lasterketarako 73 pilotuk eman dute izena. Igoeratan debagoiendar mordoa dabilen arren, rallysprintean ibarreko ordezkaritza ez da horren zabala izango. Inhar Amenabarrek (R5 GT Turbo) Agurtzane Zubieta izango du kopilotu lanetan, horiek izango dira Aramaioko ordezkariak. Eskoriatzatik, berriz, Gorka Idigorasek (Opel Astra GSI) Joseba Frutosekin osatuko du taldea, eta Oñatitik Aitor Arnaitz (R5 GT Turbo) eta Joanes Uria etorriko dira.

Eta, lasterketan aurrealdean ibiltzeko borrokan ibiliko dira, besteak beste, Angela Vilariño, Tricio, Labaka, Jaio... Hala, ikusteko dago Errioxatik etorriko diren Moro anaiek ze maila emango duten: "Denbora onak egiteko gaitasuna duten autoak ekarriko dituzte-, Mitshubishi EVO 6 autoa batek, eta BMW M3 autoa besteak. Ikusi egin beharko da ze lan egiten duten".

Hankook Koparako baliagarria

Biharko lasterketa, bestalde, puntuagarria izango da Hankook Koparako. Horretarako, derrigorrezkoa izango da etxe horretako pneumatikoekin korritzea, eta horrek ere orain arte Aramaion egon ez diren pilotuak erakarriko ditu probara.


Darwinen ikasgaia

'Lady Macbeth'

Zuzendaria: William Oldroyd. Aktoreak: Florence Pugh, Cosmo Jarvis, Paul Hilton, Naomi Ackie, Cristopher Fairbank. Herrialdea: Erresuma Batua. Iraupena: 89 min.

Molde klasikoko lana ekarri du William Oldroydek Sail Ofizialera. Batetik, iturri klasikoetan duelako iturburu bere filmak, izenburuak berak agerian uzten duen moduan.

Dena den, honako hau ez da Shakespeareren lanean bete-betean oinarritzen den istorioa, pertsonaia ezagunaren ezaugarri nagusiak bere eginez, aldaketa esanguratsuak proposatzen baititu Lady Macbeth honek.

Eszenaratzean ere klasikotasuna dario filmari. Erresuma Batuko beste film askok izaten duten barrokismoan erori gabe, klasikotasun naturalaren aldeko apustua da Lady Mcbeth-ena. Soiltasunez, agertoki gutxi batzuk dira pelikulan agertuko direnak eta horiei atarramendu ateratzeko aktoreen lanean oinarritu da zuzendaria.

Sinpletasun formal horrek ez du ezkutatuko pertsonaien barnean dauden pasioen borborra. Bere burua askatu nahi duen emakumea izanik, helburuak lortzeko mugarik ez duela agertuko du protagonista gazteak, jolas bat izango balitz bezala irteerarik ez duen zurrunbilo arriskutsu batean sartuz.

Protagonistaren hautu indibidualekin batera, klase mailaketa ere agerikoa da pelikulan. Istorio osoan zehar azalaraziko da alderdi hori, eta, bereziki, amaierak utziko du agerian boteretsuek ?botere klase hori edozein delarik? onik ateratzeko garatu duten ahalmena. Eta are modu gupidagabekoagoan, behetik etorritako norbait denean boterea eskuetan duena. Klasikotasunetik abiatuta, guztiz garaikidea den irakasgaia.


Artea, Euskal Herria eta Italia lotzen dituen zubia

Martxan da Erasmus + truke programaren barruan lehen aldiz antolatu duten GazteArt proiektua. Dagoeneko Euskal Herrian dira trukean parte hartzen ari diren hamabi gazte italiarrak, eta horiekin batera hainbat ekintza egiten ari dira egunotan beka jaso duten zazpi azpeitiar, azkoitiar bat eta lau zizurkildar.

Gaur, asteartea, Azpeitian dira truke programan parte hartzen ari diren lagun guztiak, eta Eneko Etxeberria alkateak eta Ainara Larrañaga Gazteria ziengotziak harrera egin diete haiei udaletxean. Eta horiekin batera han izan dira goizean Gazteria Saileko langileak eta Kulturaz kooperatibako kide Xabier Gantzarain. Egunean zehar hainbat ekintza egingo dute Erasmus + programako parte-hartzaileek, hala nola argazkigintza tailerra. Jon Andoni Martin argazkilariak eskainitako saioa Dinamoa sormen gunean egin dute goiz partean.

Zarauzko aterpetxean hartu dute ostatu gazte guztiek, eta egunero arteari lotutako hainbat ekintza egingo dute. Napolitik etorri diren hamabi gazteetako bat da Carmela Borragine 19 urteko napolitarra. Truke programari esker, lehen aldiz bidaiatu du Euskal Herrira, eta orain arte ikusitakoa "asko gustatu" zaiola adierazi du. "Jendea ezagutzea gustatzen zait, eta programa kulturak elkartrukatzeko aukera ezinhobea delakoan nago". Napolesko gazteak atzo iritsi ziren Euskal Herrira eta igandera arte egongo dira hemen, baina Borraginek dio egonaldia hilabetez ere luzatuko lukeela, "oso-oso gustura" dagoelako.

Zazpi azpeitiar ere truke programan murgilduta dabiltza, eta horietako bi dira Carmen Olano (1997) eta Jon Iraola (1993). Iraolak azaldu duenez, "betidanik" gustatu izan zaio artearen mundua, eta horregatik eman zuen izena programan. Olanok, berriz, txikitatik margotzen du, eta artearekin loturarik ez duten Unibertsitateko ikasketak hasi zituenez, zaletasunari eusteko "aukera ona" izan zitekeelakoan eman zuen elkartrukerako izena.

Abenduaren hasieran joango dira GazteArt proiektuan parte hartzen ari diren euskal herritarrak Napolira, eta hara bidaiatzeko "gogoz" daude bai Olano eta bai Iraola. "Italiarrak hemen diren bitartean artearekin lotutako hainbat tailer egingo dugu. Bilbora joango gara egun batean, Guggenheim ezagutzea nahi baitute. Eta hara joaten garenean antzeko ekintzak egingo ditugula uste dut, nahiz eta oraindik ez dakigun zer egingo dugun", azaldu du Olanok. Iraolak Italiako txokoak ezagutzeko ere aprobetxatu nahi du Napolira egingo duten bidaia: "inguru politak direla esaten dute, eta behin hara joanda, aprobetxatu egin beharko dugu".

Elkartrukean bi egun daramatzaten arren, dagoeneko "balorazio positiboa" egin dute bi azpeitiar gazteek. Italiarrak "gure antzekoak dira", azaldu du Iraolak, baina, halere, beraiengandik "hainbat gauza" ikasiko dutela uste du. Olanok ere truke programa, oso esperientzia ona izaten ari dela esan du.

Sormen artistiko-plastikoaren edo artistiko-grafikoaren ezagutzan sakontzeko asmoarekin jarri zuten martxan GazteArt proiektua Azpeitiko Udalak, Azpeitiko Kultur Mahaiak, Zizurkilgo Udalak eta Napoliko (Italia) ENNEA elkarteak. Gaztematika Gipuzkoako Haur, Nerabe eta Gazteen Sustapenerako Sistemaren barruan sortutako lantaldean garatutako proiektuaren emaitza da GazteArt.


'Los Txikis Mundakan' ikuskizuna, gaur gauean, 'Oholtzan' saioan

Mundakako Lehendakari Agirre plazan grabatutako emanaldia dakarkigu Ilaski Serranok.

Los Txikis Mundakan ikuskizuna eskainiko du gaur -urriak 6- ETB1eko 'Oholtzan' saioak, 22:00etatik aurrera.

Ilaski Serranok aurkeztuta, Mundakako Lehendakari Agirre plazan eskainitako ikuskizuna da eta besteak beste, 'Ikusi mendizaleak', 'Tengo una novia en Santurze', 'Rekaldeberri' 'Luis Mariano', 'Entzungarri', 'Bizkiako Klopak' eta 'Siete Calles' abestiak eskainiko dituzte.

Aurretik, 21:00etan, Bilboko Zazpikaleak kantuan saioa izango da ikusgai. Bertan, Bilbotarrak, Deustuarrak eta Los Cinco Bilbainos taldeak arituko dira.


Lehen ezkutaketa txapelketa egingo dute igandean Uliako parkean

Udazkeneko jaia egingo dute igandean Uliako parkean. (Argazkia: ULB)

Bigarren urtez jarrain, udazkeneko festa egingo dute Uliako parkean. Egun osoko egitaraua prestatu dute iganderako.

Goizean haurrentzako jarduerek hartuko dute garrantzia, baina herritar ororentzako moduko egunpasa prestatu dute.

Lehen ezkutaketa txapelketarekin emango zaie hasiera jarduerei. Parkeak ezkutatzeko txoko ugari ditu, eta guztiak erabili ahal izango dira gordetzeko. Bikoteka parte hartuko da jolasean; haur batek eta heldu batek osatutako bikoteka. Parte hartzeko aurrez izena eman daiteke ezkutaketa.txapelketa@gmail.com helbidean, eta baita egunean bertan ere, 10:30etik aurrera.

Batzuk ezkutaketan dabiltzan bitartean, harri lehorreko tailerrean parte har dezakete besteek. Lan egiteko modu hau Mailorkan erabili ohi da eraikuntza lanetarako. Ulian teknika hauek erabiliz mintegietako baratze mailak berrituko dituzte, hondatu samarturik baitaude.

Eguerdi garaian auzoko gazteek girotuko dute parkea, hainbat musika emanaldi eskainiz. Gaztain eta zuku dastaketa ere egingo dute indarberritzeko, eta ondoren udazkeneko landaketak egingo dituzte erdiko negutegian. Oraingoan ilarrak landatuko dituzte.

Udaberriko festan egin zuten moduan, 14:00ak aldera piknika egingo dute. Norberak nahi duen edo gozoen prestatzen duen mokadutxoa eraman dezake. Guztien artean partekatuko dituzte jakiak.

Ondoren, bolero doinuak nagusituko dira. Anabel Rus, Sergio Callejo eta Jaime Alvalleros musikariek eskainiko dute kontzertua, 16:00etatik aurrera.

Eta haurrentzako, berriz, marrazketa tailerra eskainiko dute, 17:00etatik aurrera.

Gainera, egun osoan zehar lihoaren inguruko jardunaldiak egingo dituzte. Lihoa euskal baserritarren oinarrizko beharrak asetzeko erabili izan da mendez mende. Jada galdua den lana da, baina artisautza lan hau ezagutzeko aukera eskainiko dute etzi Ulian. Bai teorian, eta baita praktikan ere, landaretik oihalera igaro arteko prozesu guztia erakutsiko baitute antzinako eta egungo teknikak eta lanabesak erabiliz


Kale heziketa zerbitzua eta Garagartzako ortuak adjudikatuko dituzte gaur

Egunerokotasunaren martxa hartzeko bidean, gaur arratsaldean (astelehena) Tokiko Gobernu Batzarrak bilera egingo du, opor ostetik aurreneko aldiz, eta baita ere Ino Galparsoro alkatea askatu zutenetik.

Eta badituzte bai gaurko gai zerrendan, hainbat gai aztertzeko azken hilabeteotan behin baino gehiagotan aipatu ditugunak. Adibidez, Garagartzako ortu ekologikoak egiteko egitasmoan aurrerapausoa emango dute gaur, ortu horiek egokitzeko obrak adjudikatuko dituzte-eta.

Horrekin batera, adjudikatuko dute, baita ere, Arrasaten arrisku egoeran dauden gazte eta adingabekoendako gizarte heziketa zerbitzua. Udaleko Gizarte Ongizate eta Gazteria Sailetatik abiarazi gura duten zerbitzu berria da hauxe. Helburua, berriz, oro har, honako hauxe: "Nerabeek izan ditzaketen zailtasun eta arazoak identifikatu eta horiei konponbidea emateko bitartekari lana; nerabeen interesak, motibazioak… ezagutu, nerabeei haien gustuko ekimenak gauzatzen lagundu eta herri mailako baliabide eta ekipamenduekin zubi lana egin eta herri mailan nerabeei zuzendutako baliabide eta zerbitzuak nerabeen beharretara egokitzeko proposamenak bideratu".

Eta bestelakoen artean, gaur adjudikatuko dituzte, baita ere, batetik, udal azoka birmoldatzeko irtenbideak aztertzeko ikerketa eta bestetik, Kulturateko pintura ikastaroak.

Adjudikazioen gainera, baina, bestelakorik ere landuko dute gaurko batzarrean udal gobernuko kideek. Pare bat gai aipatzearren, Markulete aldera begira ipiniko dira, erabakitzeko zer egin behar duten Aramaio errekan dagoen zubiarekin.


Berako Udalak elkarbizitza eta bakea sustatzeko programa aurkeztuko du azaroaren 15ean

Gorka Espiauren “Hablan los ojos” dokumentala emanen da ortziralean Beralandetako ekitaldian

Euskal Herriko gizarteak bizi duen garai berrian, bakea eta elkarbizitza sustatzea eta sendotzea lehentasunezkoak dira, eta zeregin horretan konpromiso partekatua bultzatu nahi du Berako Udalak, konpromiso soziala zein pertsonala. Horretarako, eta Baketiken laguntzarekin, Berako Udalak “Elkarbizitza eta bakea” programa martxan paratzea erabaki du. Nafarroan gisa honetako programa bat abian paratzen lehenbiziko udalerria izanen da Berakoa. Programaren garapenerako ezinbertzekoa da herritarrek zuzenean parte hartzea, eta programaren xehetasunak herritarrei aurkezteko ekitaldia prestatu du Udalak heldu den ortziraleko, azaroaren 15a, 19:00etan, Beralandetan.

Euskal Herriko gizarteak bizi duen garai berrian, bakea eta elkarbizitza sustatzea eta sendotzea lehentasunezkoak dira, eta zeregin horretan konpromiso partekatua bultzatu nahi du Berako Udalak, konpromiso soziala zein pertsonala. Horretarako, eta Baketiken laguntzarekin, Berako Udalak “Elkarbizitza eta bakea” programa martxan paratzea erabaki du. Nafarroan gisa honetako programa bat abian paratzen lehenbiziko udalerria izanen da Berakoa. Programaren garapenerako ezinbertzekoa da herritarrek zuzenean parte hartzea, eta programaren xehetasunak herritarrei aurkezteko ekitaldia prestatu du Udalak heldu den ortziraleko, azaroaren 15a, 19:00etan, Beralandetan.

Programak lau lan-ildo nagusi izanen ditu: alderdi politikoekin bat; herritarrekin bertzea; hezkuntza arloan hirugarrena; eta dibulgazio modukoa laugarrena.

Ekitaldia girotzeko, Elkarriko bozeramale izan zen Gorka Espiauk zuzendutako “Hablan los ojos” dokumentala eskainiko da. Espiauren bigarren dokumentala da hau. Lehenbizikoa, Pluja Seca (Euri lehorra), Baleukok eta TV3 Kataluniako telebistak ekoitzi zuten, eta bertan, nazioarteko bitartekariek Euskal Herriko gatazkan egindako lana jasotzen zuen. Bigarren hau ere Baleukok eta Kataluniako telebista publikoak ekoitzia izan da, eta bertan, 6 pertsonen arteko elkarrizketak biltzen ditu: ETAko bi biktima (Rosa Rodero eta Javier Asla); 18 urtez kartzelan egon den ezker abertzaleko kide bat (Joxean Agirre); torturak erahildako pertsona baten alaba (Tamara Muruetagoiena); Espainiako Botere Judizialeko kide bat (Margarita Robles); eta Eusko Jaurlaritzako giza eskubideen zuzendaria izandakoa (Jon Mirena Landa).

Dokumentalak bertzea onartzea, errelatoak partekatzea, bertzearen sufrimendua ulertzea, elkarrizketa, aditzea, eta batez ere, etorkizunerako mezua izan nahi du. Funtsean, berradiskidetze soziala posiblea dela erakusten du.


Gizonezko bat atxilotu dute Leioan emakumea erasotzea egotzita

Leioako Udaltzaingoak gizon bat atxilotu du gaur goizean genero indarkeria delitu bat egotzita. Emakume bati erasotzea leporatzen diote gizonezkoari. Udal leioaztarreko iturriek zabaldutakoaren arabera, ustezko biktimak eta atxilotuak harreman bat izan zuten, baina emakumeak amaitutzat eman zuen. Ordutik aurrera atxilotua, J.A.C, 41 urtekoa eta Barakaldoko bizilaguna, emakumea jazartzen ibili omen da. Tokiko iturriek gaineratu dutenez, kaletik zihoanean emakumeari lixiba bota zion lepotik behera, eta hurrengo goizean bere etxeko atean agertu zen. Gertaera hauek aste honetan zehar izan dira. Hori dela eta, emakumea Leioako Udaltzaingoaren bulegoetara jo du laguntza eske. Segidan tokiko poliziak atxilotu egin du gizona. Momentu honetan Leioako Udaltzaingoaren bulegoan dago atxilotua, baina arratsaldean epailearen aurrera eramango dute genero indarkeria delitu bat egotzita. Argazkian, 2012ko azken elkarretaratzea Leioan azaroaren 28an izan zen, Tere Egurrola Asparrenako emakumearen ustezko erailketa salatzeko.


Uharteak, lakuak eta mendiak, gaur, 'El Conquistador' saioan

Gaur, 22:15ean, ETB-2n emango dugun 8. atalean, lehiakideek izango dituzten bizileku berriak ezagutuko ditugu.

Piedra Paradako basamortutik eta Buitrera kanoitik urrunduko dira 'El Conquistador del Fin del Mundo' saioko parte-hartzaileak igande honetan (22:15ean, ETB-2n), eta agertoki berri batera helduko dira: mendiz, lakuz, ibaiz eta basoz josita dagoen Andeetako Patagoniara. Kapitainak mantendu ahal izan dituzten hiru taldeetako kideek etapa berriari ekingo diote, baina oraindik ez dute jakingo lehian jarraitzen duten Piches taldeko lau lehiakideekin zer gertatuko den. Kortak irabazten lagundu zion Natyri, eta abenturan jarraitzeko aukera du. Nahikoa ote da garaipenak emandako poza Guanacos taldeko kapitainak mehatxuak bete ez ditzan eta abenturan jarrai dezan?

Gaur, hiru kanpaleku berriak ezagutuko ditugu: aberatsa, txiroa eta oso txiroa. Konkistatzaile-gaiek, estrainekoz, egurrezko almadia bat erabili behark dute laku baten erdian dagoen bizileku xumera heltzeko.

Aro berriko lehen Immunitate JokoakGuanacos, Pumas eta Condores taldeak jarriko ditu aurrez aurre. 'Sumendi zuria'ren proban lehiatuko dira, eta zulo bat egin beharko dute elurrezko mendi batean Pepe, Mari Carmen, Alex eta Conejo bertatik ateratzeko. Piches taldeko kide horien etorkizuna euren arerioen abileziaren mende egongo da.

'El Conquistador del Fin del Mundo' saioa gaur, Eguraldia tartearen ostean, izango dugu ikusgai ETB-2n.


Paper zapiak komunetik botatzeak dakartzan ondorioez ohartarazi dute

Sentsibilizazio kanpaina bat jarri du martxan Uraren Euskal Agentziak ohitura aldaketa sustatzeko.2.400 tona zapi bota ziren iaz komunetik

Komuna «zakarrontzi» gisa erabiltzeko ohitura errotik moztu nahi du Eusko Jaurlaritzak. Izan ere, komunak edozer irentsi eta suntsitzen duelako ideiak pisu handia du oraindik ere euskal gizartean, adituen arabera. Bada, ohartarazi dute horrek kalte «larriak» eragiten dituela uraren saneamendu sisteman. Hori saihesteko, sentsibilizazio kanpaina bat abiarazi du Uraren Euskal Agentziak, Araba, Bizkai eta Gipuzkoako zazpi ur partzuergo eta mankomunitaterekin batera, Ez elikatu munstroa lelopean.

Ana Oregi Ingurumen eta Lurralde Politikarako sailburuak, Ricardo Barkala Bilbo Bizkaia ur partzuergoko presidenteak, Xabier Caño Aclimako presidenteak eta egitasmoaren parte diren gainontzeko erakundeetako ordezkariek atzo aurkeztu zuten kanpaina, Galindoko hondakin uren araztegian, Sestaon (Bizkaia).

Paper zapi hezeak dituzte begiz joak, batez ere. Iaz, esaterako, 2.400 tona paper zapi bota ziren komunetik behera Araba, Bizkai eta Gipuzkoan. Adituek ohartarazi dutenez, urtez urte handitzen ari da kopurua, «horrek dakartzan ondorio guztiekin». Izan ere, zuntzez egindako paper zapi asko biodegradagarriak direla esaten badute ere, gehienak ez dira garaiz desegiten. Ondorioz, araztegira iritsi baino lehen ur hoditerian geratzen dira trabatuta. Horrek milioi bat euroko gainkostua eragiten du uraren saneamendu sareko instalazioetan.

Hain zuzen, hori guztia saihestu nahi dute sentsibilizazio kanpainarekin. Herritarren artean jarrera «arduratsuagoa» sustatu eta arazoaren konponbidearen «zati handi bat» haien esku dagoela ohartarazi nahi diete. Horretarako, ohitura aldatzea «behar-beharrezkoa» dela uste dute.


28 lagunek eman dute izena baratza ekologikoak lantzeko deialdian

Udalak bi eremu aztertuko ditu baratzak ezartzeko; horietako bat San Jose egoitza atzeko gunea (irudian) da (Ane Olaizola/Urola Kostako Hitza)

Zestoako Udalak herriko bi lursail herritarren esku utzi nahi ditu, baratza ekologikoak lan ditzaten. Duela hilabete batzuk egin zuen udalak lursailak landu ahal izateko deialdia, eta izena emateko epea amaitzear da. Interesa dutenek irailaren 28ra bitartean eman dezakete izena, Zestoako Udaleko Ingurumen eta Baserri Sailean. Zestoako alkate Leire Etxeberriak jakinarazi du dagoeneko hogeita zortzi lagun inskribatu direla. Hori hala, egitasmoak izan duen «harrera ona» nabarmendu du Etxeberriak. «Adin guztietako herritarrek eman dute izena, eta hori positiboa da. Nekazaritza ekologikoa modan dago; antzematen da horren inguruko kuriositate eta interes handia dagoela. Ilusio handia nabardi da jendearen artean». Izan ere, baratza ekologikoak eskuratu aurretik, nekazaritza ekologikoaren inguruko ikastaroa egin beharko dute herritarrek. Ikastaroa, ordea, irekia izango da, eta nahi duen orok izango du parte hartzeko aukera. Hala, ikastaroa soilik jasotzeko interesa beste sei lagunek agertu dutela jakinarazi du alkateak.

Bi eremu aztergai

Baratza ekologikoak herriko bi lekutan jartzea aztertzen ari da udala. Lursail bat San Jose egoitza atzeko eremuan dago, eta bestea Iraeta auzoko futbol zelai inguruan. Etxeberriak adierazi du bi eremuetarako eman dutela izena herritarrek; lehenengoan bost eta zortzi partzela inguru jartzeko lekua dago, eta bigarrengoan 18 partzela. Iraetako lursaila «egokiago» dela uste du Etxeberriak, baina jakin badakiherritar askorentzako erosoagoa dena bestea. Dena den, deialdia oraindik ez da itxi, eta egitasmoaren behin betiko erantzunaren arabera erabakiko dute nola kudeatu. Izena emateko epea amaitutakoan, udaletxeko teknikoek lursailak aztertuko dituztela adierazi du Etxeberriak. Halaber, lursailak sailkatuko dituzte gero, eta azken pausoa izango da herritarren esku jartzea. Etxeberriaren arabera, litekeena da hori zozketa bidez erabakitzea. Baratzan ereindakoa norberaren kontsumorako izango da. Halaber, konposta egiteko ontzia utziko die udalak baratzen ardura dutenei, eta guztientzako txabola jarriko dute, tresnak gorde ditzaten.

Lursailak aztertzearekin batera, proiektuaren inguruko gastuak zehaztuko dituzte. Hala, hurrengo urteko aurrekontuetan sartuko dituzte kontuak, eta egitasmoa udaberrirako martxan izatea aurreikusten du udalak.

Baratza ekologikoen inguruko informazio gehiago lortu nahi izanez gero, 943-14 70 10 telefonora deitu edo ingurugiro@zestoa.net helbidera idatz daiteke.


Kasia Niewiadoma da Italiako Giroko lehen liderra

Canyon taldea nagusitu zen atzo Italiako Giroko lehen etapako taldekako erlojupekoan, eta, ondorioz, Kasia Niewiadoma taldeburua da lehen liderra. Canyonek hegan egin zuen Cassano Spinola eta Castellania arteko hemezortzi kilometroko ibilbidean. 24 segundoko aldea atera zion Biglari, bigarren sailkatuari. Faborito handiei dagokienez, Annemiek van Vleutenek (Mitchelton) 53 segundo galdu zituen, eta Anna Van der Breggenek (Boels) 1.04. Euskal ordezkarien artean Eider Merino (Movistra) da aurrenekoa, 1.41era; Ana Santesteban ( WNT-Rotor) bigarrena, 1.50era; eta atzerago dago Enara Lopez (Bizkaia-Durango), 4.14ra.


Elurrak bakartuta

Herrixketako bizitza baldintzatzen du elurrak oraindik.


Finalik onena

Orain arte jokatutako finalik onena izango da biharkoa, nahiko argi dut hori. Agian ez da historikoena izango, agian ez da hunkigarriena izango, agian ez da politena izango, baina onena izango dela uste dut. Inoiz ere ez dira izan indarrak hain parekatuta final batean. Hor diren bost-sei finalista beren bertsolari-bizitzako unerik onenean daude, indartsuenean, pisuenean, arinenean.

Adi, belarriok, bihar egundokoak entzungo dituzuelako; erne, gogoa, bertso horiek guztiak iragazi beharko dituzulako; prest, bertso-gosea, orain arte nahikoa ez baduzu izan bihar aseko zarelako.

Biharkoa finalik onena izango da, diot, eta Maialen Lujanbio da faborito nagusia.

Asko hitz egin da gainerakoez; inork ere ez du oraindik txapelduna entzun txapelketako oholtza elektrikoan. Denok pentsatu dugu hau Arzallusen txapelketa izan daitekeela, edo Igor Elortzak sekulakoa egin dezakeela finalean, edo Iturriaga bigarren dela inkestetan, edo Colina ez dugula inoiz hain sendo ikusi. Baina Lujanbio? Zertan ibili da txapelduna azkenaldian?

Harekin plazan suertatu izan naizen bakoitzean oso ondo aritu da, dudarik ez, baina ez dut txapelketaren itzala sumatu haren bertsoetan. Lasai, seguru, baina beste bertsolari batzuek zuten tentsio hori gabe. Jarri izan dizkiodan bakarkakoetan zekena izan da, ez du neurri luzerik ekarri, ez du narrazio luzerik osatu, ez du ñabarduraz betetako deskribapenik egin. Gehienetan hiru bertso bikain kantatu ditu, hamarreko handian edo, eta kito. Kartak ezkutatzen ari zen ala hori da bere bertsoen idortzea? Ez dakit. Uste dut eskainiko digula zerbait berria finalean, sotila beharbada, baina landutakoa. Artista da Maialen, eta artista den heinean, badu banitate puntua, eta arrastoa utzi nahiko du. Laguna dut, baina era berean asko miresten dut, historia egin duen bertsolaria delako, ibilbide zaila aukeratu duelako, etengabe berrikasten, eta sortzaile onenen eskuetan dagoena lortu duelako: estilo propioa garatzea eta arrakasta izatea. Ohore txapeldunari.

Bertsoz kanpoko zera guztia, berriz, WIN handi bat orain artekoa. Batez ere goraipatu nahi nuke orain arteko plaza guztiak bete dituen bertsozalea, hari esker txapelketa itzela izan delako aurtengoa. Ezin aurki daiteke zale hoberik: bertsolari kuttuna aupatu, bai, baina bestearen bertso ona saritzen ere badakiena. X hizkiaz josita dugu Euskal Herriko altxorraren mapa.

Zorte on, zortzi bertsolariok, berdin epaile, gai-jartzaile eta antolatzaileok.

Ahalik eta gehien gozatu, bertsozalea.


Eibarren eta Realaren arteko derbia, bertan behera

Ligako derbi gipuzkoarra ez da igandean jokatuko. Zaldibarko zabortegiko sutearen ondorioz, dioxinak eta furanoak daude airean, eta zale zein jokalarien osasunean eragina izan dezakete.

Ligak jakinarazi duenez, Eibarren eta Realaren arteko euskal derbia ez da igande honetan jokatuko. Zaldibarko zabortegiko sutearen ondorioz, dioxinak eta furanoak daude airean, eta zale zein jokalarien osasunean eragina izan dezakete.

Eibarko eta inguruko herrietako airearen kalitatea ona ez zela esan zuen ostiralean Eusko Jaurlaritzaren Osasun Sailak. Gainera, neurketa hau ez jokatzea aholkatu zuen, eta hainbat jarraibide eman zituen: Zaldibarren, Eibarren eta Ermuan etxebizitzak ez aireztatzea, gauez leihoak ixtea eta aire librean kirolik ez egitea.

Larunbat honetan, Ligak Eusko Jaurlaritzaren Osasuna Saileko aholkuari kasu egitea erabaki du, airearen kalitateak hobera egin ez duela ikusita. Momentuz, zehazteke dago Eibar-Reala derbia noiz jokatuko den. Bi klubek ateartera arte dute epea data bat adosteko. Adostasunik egon ezean, Ligak erabakiko du derbi gipuzkoarra noiz jokatuko den.

Zaldibarko zabortegiaren sutearen eraginak

Aire laginak otsailaren 9an hartu ziren, sutea handiagoa zenean, sua zegoen lekutik gertu, eta emaitzak ez dituzte gaur arratsaldera arte ezagutu, oso laborategi gutxik baitute halako lagina aztertzeko gaitasuna.

Bestalde, Mallabian, Ermuan eta Zaldibarren, aire librean egiten den eskola kirola bertan behera geratu dela iragarri du gauerdian Bizkaiko Aldundiak.


Helduentzako Musika Hizkuntza eskolak emango dituzte Berangon

Dagoeneko zabalik dago Berangoko Udal Musika Eskolan 2008/2009 ikasturterako izena emateko epea. Irailaren 5era arte izango dute horretarako aukera nahi duten guztiek. Eskabideak udal bulegoetan aurkeztu beharko dira. Salneurriei dagokienez, Musika Hizkuntza eskolengatik 26 euro ordaindu beharko dira hileko. Pianoa jotzen ikasteko, berriz, 22,50 euro dira. Bestalde, aurten ere helduentzako Musika Hizkuntza eskainiko da. Hileko prezioa 26 euroko izango da. Berangoko Musika Eskolan ematen dena irakaskuntza ez-arautua dela gogoratu dute tokiko iturriek.


Eskaut taldeak Felix Murga fundatzailea omenduko du

Amurrioko Eskaut Taldeak 35 urte bete ditu aurten eta Felix Murga bere fundatzailearen heriotzaren 11. urteurrena izango da. Horregatik hain zuzen ere, Aztarna Etnografia elkartearekin eta Arriola Mikologia elkartearekin batera, omenaldi bat egingo diote gaur, Urriak 13.

Eguerdiko 12:30ean Felix Murga omenez meza bat egongo da San Antonen eta bertan plaka bat jarriko dute bere oroimenez, izan ere, baseliza honetako apaiza izan zen. Ondoren, triki-poteo bat egongo da eta 14:30ean Su-Gozotan elkarteak prestatuko duen herri-bazkaria egingo da non 170 pertsona baino gehiagok parte hartuko baitute. Bazkaria Juan Urrutia parkean izango da eta bitartean urte hauetako eskaut taldeko argazkiak ikusi ahal izango dira. Gainera, Felix Murga Museoa irekiko dute berriro.

Felix Murga

Felix Murgak Amurrio Aisia Eskaut Taldea sortu ez ezik, arkeologia eta etnografia ere gustuko zituen. Aztarna Etnografia Elkarteko lehendakari eta sustatzaile izan zen eta elkarteko hainbat kideren laguntzarekin, ibilaldi ugari zuzendu zituen eta Amurriko eta inguruetako ia baserri guztiak igaro zituen. Lan horren emaitza izan da pieza etnografikoen bilduma, Felix Murga Museo Etnografikoan eta Aztarna elkarteak duen web gunean ikus daitezkeenak, alegia.

Felixek Euskal herri-zeramikazko 67 piezako bilduma bat ere bildu zuen, “Euskal Herriko onenetarikoa dela diote adituek, oso tipologia eta erabilera ezberdinak erakusten dituelako, eta plater eta ontzi apaindu ugari dituelako”, diote aztarnako taldekideek.

Gainera, Okondoko “erreskate taldearekin” eta Amurriokoarekin gero, hainbat sari nazional eskuratu zituen eta Okondon jarduera ugari berrerazi zituen, hala nola, Kultur Etxea, zinea edota jaialdiak. Amurrion berriz, Eskaut taldea sortu zuen eta Ekintza Katolikoko Langile Ermandadean eta Gazte Langile Kristauak taldeetan aritu zen.


Bi debagoiendar EuskarAbenturan oinez Euskal Herrian barrena

Uztailaren 1ean Maulen hasi eta hilaren 31n Getxon bukatuko da Euskal Herriko zazpi lurraldeak zeharkatuko dituen ibilaldia. Euskaldunen aktibazioa helburu, 120 gaztek hartuko du parte espedizioan. Debagoienetik bi lagun izango dira: Izar Han Xue Irazabal elgetarra eta Lorea Ibarra arrasatearra.

Uztaila ate-joka dago, eta, horrekin batera, askotariko udaleku proposamenak, han-hemenka. Horietako bat da EuskarAbentura. Euskaldunen aktibazioa helburu, uztailaren 1ean Maulen hasi eta hil beraren 31n Getxon amaituko den ibilaldia. 16 eta 17 urte bitarteko 120 gazte euskaldunek –zazpi herrialdetakoak zein diasporakoak– espedizio bat abiatuko dute, beraz, Euskal Herriko zazpi lurraldeetan barrena.

Espedizioa oinez garatuko da, Euskal Herriko Donejakue bidea jarraituz. Egun bakoitzean ekintza desberdinak izango dira: museoak bisitatu, hitzaldiak, tailerrak, kirol txapelketak, eztabaidak, astronomia hitzaldiak, eta abar.

Debagoiendar bi

EuskarAbenturan parte hartuko duten 120 gazte horietatik bi dira debagoiendarrak. Elgetako Izar Han Xue Irazabal eta Arrasateko Lorea Ibarra. 16 urteko gazte bi dira domekan hasiko duten hilabeteko esperientzia zirraraz itxaron dutenak. Ikastetxean jaso zuten biek ere egitasmoaren berri eta aukera polita iruditu zitzaien Euskal Herria ezagutuz lagun berriak egiteko. "Beste udaleku batzuk bilatzen ibili nintzen aurretik", dio Izar Han Xue Irazabal elgetarrak. "Hau oso ideia polita iruditu zitzaidan, euskaraz delako, eta Euskal Herrian delako".

Hautaketa prozesuaz

Aukeraketa prozesua ere berezia izan da, hautagaiak lan bat aurkeztu behar izan baitu. Literarioa, plastikoa, musikala edo ikusentzunezkoa izan zitekeen. "Euskara eta emakumeak gaia aukeratu nuen nik", azaldu du Lorea Ibarrak. Gai horrekin lotuta, ipuin bat sortu zuen arrasatearrak. Gustura gelditu zen lanarekin eta aukeratu egin zuten, gainera. "Ez nuen espero eta poz handia hartu nuen".

Izar Han Xue Irazabal elgetarrak ere gai beraren bueltako lan plastiko bat aurkeztu zuen, marrazki bat. Hark ere pozik hartu zuen hautatua izan zela zioen deia. "Egindako esfortzuaren aurrean hautatua izateak harro sentiarazten zaitu".

Espedizioa hasteko bi egunen faltan, irrikaz eta gogotsu daude bi debagoiendarrak. "Gogo handia daukat, proposamen berria da eta badakit ondo ibiliko garela. Ibilbideak gogorrak izango dira baina horrek ez dit beldurrik ematen. Zerbaitek kezkatzekotan hori da, ezagutzen ez dudan jendearekin joango naizela", dio Ibarrak. Irazabalek ere kezka berak partekatzen ditu. "Ezagunik ez dudala bertan, hori da kezka sor diezadaken gauza bakarra. Halere, lagun berriak egiteko polita izango delakoan nago. Bestelakoan, zirraragarria izango delakoan nago".


Gozategi, 'All Star'

Taldearen 20. urteurreneko diskoa argitaratu du.

Gozategi taldeak bere 20. urteurrena duela eta, Gozategi All Star (1992-2012) izenburuko diskoa argitaratu du. Taldeak berriro grabatu ditu bere kantarik adierazgarrienak, eta "ikuspegi dantzagarria eta gaurkotasuna areagotu" dio, Elkar argitaletxeak esan duenez.

Elkar-en arabera, Gozategik duela hogei urte "aire iraultzailea eta berrizalea ekarri zizkion trikitiari eta euskal musikari. Tradizioa, nortasuna, freskotasuna eta bizitasun koloretsua erabiliz, publikoa bereganatu zuen".

Oraingo hau arte sei disko atera ditu: Gozategi (1995), Ainhoa (1996), Kalanbreak (1998), Egunon (2000), Goztgi.kom (2006) eta Bizi-bizirik (2010).


Falta eta Txost! taldeak Matadeixeko oholtzara igoko dira ostiralean

Kontzertuak iragartzeko egin duten kartela. (Matadeixe)

Beste eskaintza musikal batekin dator aste honetan Azkoitiko Matadeixe. Izan ere, ostiralean, hilaren 23an, kontzertu bana eskainiko dute Matadeixen Falta eta Txost! taldeek, 22:30ean hasita.

Falta taldea Hazparnetik iritsiko da Azkoitira. 2016an sortu zen, eta post-rocka lantzen du. Besteak beste, Pink Floyd, Nirvana, Dut eta Lisabo taldeen eragina antzeman daiteke beren abestietan. Txost! taldea, berriz, Goierritik helduko da. Txot!-eko taldekideak Klakson eta Isuo Sasiia bikotetik elkartu ziren. Jon Murua gabiriarra (tronpeta), Aritz Ormazabal zumarragarra (baxua), Mikel Arriaran zumarragara (bateria) eta Josu Isaias Isuo Saiia zarauztarra (gitarra) dira taldekideak.

Zuzenekoak entzutera bertaratzen direnek 5 euro ordaindu beharko dute sarrera.


La Pez taldearen 'El show de la Patera Rosa', Umore Azokan saritua

La Industrial Teatrera taldearen 'Rojo' lanak eskuratu du nazioarte mailako saria. Valladolideko Kale Antzerki eta Arteen Jaialdia ere saritu dute aurten.

Leioako Umore Azokaren hamaikagarren edizioak La Pez taldearen El show de la Patera Rosa eta La Industrial Teatrera antzeztaldearen Rojo ikuskizunak saritu ditu. 2009ko Euskadiko ikuskizunik onenaren saria lortu La Pez taldeak; La Industrial Teatrerarentzat izan da, aldiz, Euskadikoa ez den ikuskizunik onenaren saria. Valladolideko Kale Antzerki eta Arteen Jaialdia ere saritu nahi izan dute, lengoaia berriak aurkitzeko egiten duen lanagatik.

Epaimahaiaren iritziz, inmigrazioa lantzeko modu berezia du El show de la Patera Rosa antzezlanak. Lanaren ''''kritika neurria handia eta mezuaren benetakotasuna'''' ere azpimarratu dute.

La Industrial Teatrera taldearen Rojo lanari dagokionez, ''''aktoreen teknika eta lana taularatzeko modu bikaina nahasteko ahalmena'''' azpimarratu dute. ''''Ikuslearekin sortzen duten harreman bereziagatik'''' ere saritu dute Rojo.

Era berean, Valladolideko Kale Antzerki eta Arteen Jaialdiaren lana ere goraipatu nahi izan du antolakuntzak. ''''Estatu mailako jaialdietan inflexio-puntu izan da Valladolideko jaialdia'''', esan dute. ''''Lengoaia berriak bilatzeko eta hiri ingurunearekin harremanetan jartzeko moduetan erreferentzia bihurtu da TAC'''', gaineratu dute.


"Konponbidearen hasiera baino ez dela deritzot"

Ipar Abasolo: \'Egin dezagun bidea\' ekimena

Urriaren 20koa pauso historikoa izan zen. Hala ere, ez dut uste ezeren amaiera denik; aldiz, konponbidearen hasiera baino ez dela deritzot. Euskal Herriarekiko salbuespen neurriak ezartzen dira oraindik, eta horiek gainditzea urgentea da: dispertsioagaz amaitu behar da; Alderdien Legea eta Audientzia Nazionala desagertu behar dira...

Guztioi dagokigu konponbiderako eta elkarbizitzarako urratsak ematea. Une honetan, ordea, Madrilek eta Parisek ETAren ekimenari erantzun behar diotela uste dut.


Bazkaria eta sariak, bukatzeko

Gaur bukatuko ditu Goiz Eguzkik, 43garren urteurreneko ospakizunak. Eguerdiko 14:00etan, bazkaria egingo dute, eta jokuetako irabazleei, sariak ere banatuko dizkiete. Gero, dantzan bukatuko dute urteurreneko festa.


Biktimak omendu dituzte Gernikan, bonbardaketaren 80. urteurrenean

Sirenak berriro jo du Bizkaiko herrian, eta Zalloko hilerrian lore eskaintza egin diete 1937ko apirilaren 26an hildakoei. Gernikako bonbardaketaren 80. urteurrena gogoratzeko ekitaldiek aste osoan jarraituko dute.

Apirilak 26 Gernikan, Condor legioak Bizkaiko herria bonbardatu izanaren urteurrena. Urteroko legez, 80. urteurrenean ere orduan hildakoak oroitu eta omendu dituzte. Goizean hasi dira ekitaldiak, eta eguerdian banatu dituzte Gernika sariak. Aurten, Gervasio Sanchez fotokazetariak, Kolonbiako presidente Juan Manuel Santosek eta FARCeko buru Rodrigo Londoño Timochenkok hartu dituzte 2017ko Gernika sariak.

Arratsaldean, Zalloko hilerrian izan da ekitaldia. Lore eskaintza egin diete biktimei, erakundeetako ordezkariak bertan zirela. Lehenago, 15:45ean, sirena hotsak entzun dituzte; aurten, Gernikan izan dira Kondor Legioko buruzagiaren iloba Dieprand von Richthofen eta herria bonbardatu zutenen artean zegoen Von Moureau pilotoaren iloba Karl-Benedikt von Moreau. Horiek jo dute sirena, eta "lotsa" adierazi dute euren senideek eginikoagatik.

Gauean amaitu dira urteurrenerako prestatutako ekitaldiak, manifestazio isil bat eginda. Egunean zehar zuzeneko kontakizuna egin du BERRIAk:


2016ra begira, lanbro artean

Lehengo lepotik burua. Amaitu berri den urtean izandako joerak bere horretan jarraituko du urte hasieran. Hego Euskal Herriko ekonomia %2,8 handitzea eta 24.000 lanpostu inguru sortzea espero da. Nazioartean, AEBek interes tasak igotzeko prozesuak eragin zuzena izango du mundu osoan.


15 Etxebizitza Babestuen eskatzaileen zerrenda gaur ireki da

Etxebizitza Babestuen Eskatzaileen Erregistroa martxan jarriko da gaurtik aurrera. “Orain da izena emateko garaia. Orain arte, ez zegoen erregistrorik eta hau izango dugu kontuan” azaldu zuen Jesus Zaballos alkateak ostiralean eskainitako prentsaurrekoan.

Etorkizunean udal promozioetan etxebizitza babestua eskatzen duen lasarteoriatarren eskariak jasotzeko balioko duen tresna izango da, bai alokairuen kasuan, eta baita urte batzuetarako erabilera eskubideen kasuan ere.

“Erregistroak herrian dagoen eskaria zehaztu eta promozioetako baldintzak ezartzen lagunduko digu,” adierazi zuen alkateak.

Lehen Promozioa

“Erregistroa ez da inoiz itxiko, baina epeak jarriko ditugu promozio bakoitzean, honela, lehenengo hilabete honetan izena ematen dutenek Goiegi Ibarreko etxebizitzen zozketan parte hartzeko aukera izango dute,” adierazi zuen Zaballosek.

Herritarren etxebizitza eskaerari aurre egiteko Goiegiko Ibarran 76 etxebizitza egingo ditu Udalak eta beste 100 Loidi-Barrenen.

“Loidi-Barreneko etxebizitzen zozketa udara baino lehen egiteko asmoa dugu“ aurreratu zuen alkateak eta “horretarako beste epe bat jarriko dugu.”

Eskubidea edo alokairua

Jesus Zaballos alkateak azaldu zuenez, “Udalak egingo dituen etxebizitzak 75 urteko lurrazaleko eskubidea izango dute, (75 urtetarako emango dira). Etxebizitzen beharra asetzeko egingo ditugu etxe hauek, ez etxebizitzekin negozioa egiteko.”

Honela, etxebizitza saldu edo alokatu nahi baldin bada Udalarekin hitz egin beharko litzateke, zerrendatan dauden pertsonekin harremanetan jartzeko.

Era berean, etorkizunean alokairuko etxebizitzak ere egongo direla azaldu zuen. “Zabaleta-Berriko eremuan negoziazioetan gaude zuzkidura-alojamenduetako eremu bat lortzeko eta Kotxeraseko proiektuan ere beste eremu bat egongo da,” aipatu zuen.

Hala ere, aurrerantzean herrian promotore ezberdinek egingo dituzten proiektuetako etxebizitza kopuru bat Udalarentzat izango dela aurreratu zuen eta horiek ere alokairuan jarriko dituztela.

Gazteak eta herritarrak

“Azken urteetan zaila izan da etxebizitza eskuratzea, bereziki gurasoen etxetik joan nahi duten gazteentzat. Horregatik, onartzeko dagoen Goiegi Ibarreko proposamenean, etxebizitzen %50a 35 urte azpiko gazteentzat izango dira” adierazi zuen alkateak. Gainera, legeak dioen bezala ehuneko bat egongo da pertsona ezinduentzat eta beste ehuneko bat familia ugarientzat.

Bestalde, Etxebiderekin hizketan ari direla aipatu du alkateak, “Eusko Jaurlaritzak eremu horretan egin behar dituen 75 etxebizitzen ehuneko bat herrikoentzat izatea nahiko genuke eta.”

Baldintzak

Baldintzei dagokienez Erregistroaren araudian aurki daitezke eta Lasarte-Orian 5 urte baino gehiago erroldatua egotea da horietako bat.

“Baldintza ekonomikoak, berriz, Etxebidek kontuan hartzen dituenak dira” azaldu zuen Zaballosek eta jendea animatu zuen bulegotik pasa eta bere egoera azaltzeko “salbuespenak baitaude.”

Izena ematea

Izena emateko lekua Lasarte-Oriako Udaleko 4. solairuan sortu den bulegoa da eta ordutegia astelehenetik ostiralera 9:00etatik 13:30era.

Bertan jasoko dituzte izena emateko baldintzak eta bete beharreko orria. “Orrialdean zein etxebizitza mota nahi duzun, zenbat pertsona biziko diren, etb. azaldu beharko dira” aipatu zuen alkateak.

Hala ere, “pertsonek banaka edo bikoteek eman dezakete izena. Herritarrak bikoteen erregistroa egitera animatzen ditugu zozketan zenbaki gehiago izango baitituzte horrela” azpimarratu zuen.

Izena ematen duten herritarrek promozio guztietarako aukera izango dute eskabidean adierazitakoaren arabera eta, beti ere, ezarritako baldintzak eta promozio bakoitzeko espezifikoak betetzen badira.

“Dokumentazio guztiaren eskaera zozketaren ostean egingo da, behin behineko hautatuak direnean,” adierazi zuen Zaballosek.

Udalaren www.lasarte-oria.org web orrialdean informazio guztia eskaintzen da.


Koronabirus kasuak Nafarroan: kurbaren egoera

Kontsultatu hemen Nafarroako koronabirus kasuen azken datuak.

Nafarroako koronabirus kasu guztien balantzea 2020ko ekainaren 28an, Osasunbidearen arabera (ekainaren 27ko 20:00ak arteko datuak kontuan hartuta).

Hildakoak guztira: 528.

Atzemandako kasu positibo guztiak (PCR + Test azkarrak): 9.534.

PCR bidez atzemandako kasu positiboak 5.460.

PCR bidez baieztatutako positibo berriak: 9.

Test azkar bidez baieztatutako positibo berriak: 0.

Pandemia hasi zenetik 528 pertsona hil dira (inor ez azken 24 orduotan).


COVID-19agatik hamahiru positibo atzo Bidasoan

COVID-19agatik hamahiru kutsatu izan ziren atzo Bidasoan, lau Hondarribian eta bederatzi Irunen. Gauzak horrela, Hondarribiko 100.000 biztanleko tasa 230,27koa da (igandean 221,55), eta baxuagoa da Irungoa 168,62ko tasarekin (igandean 158,6). Gipuzkoako tasa 311,77koa da.

PCRen eta antigenoen testen artean, 9.579 proba egin ziren atzo Gipuzkoan, Araban eta Bizkaian. Horietatik 473k eman zuten positibo (%4,9).

Osasun Sailak datu horiek eta beste asko eman ditu gaur. Horien txostena jasotzeko klik egin hemen.


Irudietan: Anjel Lertxundiren alde topa egin dute Literaturian

Anjel Lertxundi idazle oriotarra omendu dute gaur Literaturia jaialdian. 25 urte bete ditu bere Otto Pette eleberriak, eta hori aitzaki hartuta, Lertxundiren omenez topa egin dute Musika Plazan.

Patxi Santamariak eleberrian oinarritutako performance bat eskaini du, eta bertaratutakoek txundituta ikusi eta entzun dute. Segidan, Izaskun Etxabe Literaturiako antolatzaileak oroigarria eman dio Anjel Lertxundiri kioskoaren gainean. Hala esan dio Etxabek Lertxundiri: “omenaldi hau ez da Otto Pettek 25 urte bete dituelako, asko maite zaitugulako baizik”. Lertxundik, eskerrak emateaz gain, Salbatore Mitxelena idazlea izan du gogoan saria jasotzeko unean. “Ezagutu zuen lehen idazlea” izan zela esan du, eta “ohore bat” izango dela bihar, berari buruzko mahai inguruan parte hartzea.

Izan ere, ospakizunek aurrera jarraitzen dute literaturaren festan. Hemen dago asteburuan Literaturian izango diren ekitaldi guztien egitaraua ikusgai.